text:
Iba wo Mawengane awushadiwe!
2013-02-18 14:00
Ntombizenele Mtshali
Cape Town - Ngiyakwazi ukubekezelela umfana odla umdumakhanda uma enza izinto eziphambene, ngiyaye ngizitshele ukuthi ubambekile.
Alukho nokho uhlobo lomuntu olungicasula njengalolu ekuthiwa uMawengane.
Zimbili zintathu izinto ezingidina njengalolu hlobo lo muntu.
UMawengane unokumane azenze usgansonso wesishayamthetho empilweni yomfana, umthole emshayela umthetho aze afune ukuwushaya nakubantu abasondelene nobaba wengane.
Sikhathele ukudlala izintombi zabafana ezithola abantwana bese umuntu ezithwesa isicoco sokuba ngunkosikazi.
"Lalela la wena s...ngicela uhlukane nobaba wengane yami angazi noma kuphele amadoda yini," uzwa umuntu ekhuluma ocingweni ethuka intombi yomfana engakamzaleli noma ethuka umuntu wesifazane abone igama lakhe efonini yesoka.
Uthola umuntu esekuqhulula ngenhlamba abize uThemba ngo Themba wakhe, akhohlwe wukuthi nawe njengaye usheliwe waqoma futhi awushodi ngezitho zomzimba ezingakwenza nawe ube uMawengane.
Ladies, ukuthi usumzalele akusho ukuthi usumvale ekubeni yindoda.
Usazoqhubeka nje ubaba nemikhuba yabafana ahambe encoma, epansa futhi eshela.
Nawe qhubeka nje nesikhundla sakho sokuba yintombi emzalele ingane....awushadiwe futhi mancane amathuba okuthi uthathwe uma uqhuba ngale ndlela.
Angeke kukusize ukuhamba uthuka amantombazane, kuphela nje ubanga isidina endodeni futhi ubukisa ngayo ezintombini nakwabanye olova.
Uma ufonela izintombi zendoda noma amantombazane asefonini yayo, usitshela ukuthi wena uyisqhwaga esigibela ekhanda le ndoda yakho noma yenu (wena nalaba abanye abamqomile).
Ngempela usuke wenzani? usuke mhlampe uzama ukusitshela ukuthi indoda yakho iyisyoyo esikusabayo futhi esizwa wena?
Uma uthanda indoda yakho uyayihlonipha, awukopoloti izindaba zayo uhambe uthukana nabantu.
Noma ubani angaba uMawengane.
Uma wena ubona ukuba uMawengane kukunika igunya lokuthi ukhwele ekhanda le ndoda yakho nasemakhanda ethu, lokho kusho ukuthi uma indoda yakho isinezingane ezintathu, kwamukele ukuba sesithenjini ngoba phela nonke seniyam-owna.
Ngiyawazwela amadoda amithisa izidlamlilo zamantombazane, ngikutshela ngentombazane ekubeka ubumber to...
We bo bhuti, unede ungamithisa lolo hlobo lwentombazane uphenduke indodana endala yayo. Umuntu abe yipheshi angafuni nokuthi amantombazane aphawule kuFacebook wakho.
Aybo hey, savelelwa.
Inhliziyo yami iyawazwela amadoda ngoba ogalakajana laba bayazifihla ubunjalo kuze kuba bayaziganisa ngokuba woMawengane.
Kokunye shame indoda imithisa isavaleke amehlo uthando lusa lusha kanti bandla isizithwesa umqhele wameva.
Mantombazane iyekeni le ngqondo yokulandela amadoda nifuna ukubona ukuthi akuphi nobani enzani.
Ongakwazi angeke kukuphathe kambi.
Owami umama wangifundisa ukuthi ungabosizingela isilwane ongeke ukwazi ukusibulala.
Ufunelani izinto ezizokuphatha kambi zikuvusele i-BP?
Yazi indawo yakho muntu wesifazane, kokusiza lokho, uyeke ukuzibukanisa nathi.
Angisho lokhu ngoba mhlampe sengiqome uBabawengane so ngizama ukuzivikela, ngisho ngoba sengihambile ngabona.
Anehlise ma-e, sesibongile yizinhlamba zenu futhi aniwona amakhosikazi obaba bezingane zenu.
Anginankinga nonkosikazi olwela umuzi wakhe kodwa cha iyangibasela eka Mawengane onomlomo. Ungayizingeli ezokwehlula!
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
Singaxhumana ku-zanelewakwamtshali@gmail.com
- News24


c: text/html

text:
Abeseka uGbagbo bafuna akhululwe
2011-05-26 10:22
Abidjan - Iqembu ebelibusa e-Ivory Coast livumile ukuthi uMengameli u-Alassane Ouattara wadla umhlanganiso okhethweni lwangoNovemba, kodwa lathi ngeke libe ingxenye yohulumeni wobambiswano kuze kube lowo obengumengameli uLaurent Gbagbo uyakhululwa.
Lowo ongumengameli wesikhashana waleli qembu, uMamadou Koulibaly, ubekhuluma nezintatheli emuva komhlangano oyinguyazana wamahora amahlanu weqembu likaGbagbo, i-Ivorian Popular Front (FPI) e-Abidjan.
“I-FPI ayijahile ukuba kuhulumeni wobambiswano. Uma kunjalo lowo hulumeni ungabunjwa ngaphandle kwethu uma kungukuthi imibandela yethu ayinakiwe," kusho uKoulibaly.
“Imibandela yethu ibandakanya ezokuphepha nokukhululwa kwezishoshovu, nokuyizona zinto ezihamba phambili ngaphambi kokuthi sijoyine lo hulumeni."
- Reuters

robotstxt: allowed

filter: keep


text:
Uphenduke udlame umhlangano we-ANC
2012-11-14 10:03
Johannesburg - Iqembu labantu ebelihlomile lingene ngo dli lapho obekuqhubeka khona umhlangano wegatsha le-ANC eKurhuleni lasabisa ngokudubula labo abangahambisani noMengameli Jacob Zuma, kubika iThe Star ngoLwesithathu.
Ozibonele ngawakhe, uSbongile Ntlonti, uthe abesilisa abayisishagalolunye kanye nowesifazane oyedwa, basabise amalungu egatsha eRondebult, ngaseSpruitview.
Lokhu bakwenze ngoba kukholakala ukuthi kukhona abafuna ukuphakamisa iPhini likaMengameli uKgalema Motlanthe kube nguye uzohola iqembu, hhayi uZuma.
Leli qembu eliseka uZuma lithe lingamalungu e-ANC, ngaphansi koMkhonto weSizwe Military Veterans' Association.
Okhulumela uKhongolose eGauteng, uNkenke Kekana, usiqinisekisile lesi sigameko ephephandabeni iThe Star wabe esethi kuzophenywa.
"Sibe sesiluleka amalungu ukuba avule icala ngalokhu kwesatshiswa," kusho uKekana ephephandabeni.
I-ANC izokhetha ubuholi obusha eMangaung eFree State ngoDisemba.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Isibhedlela siphika imibiko yokushodelwa onesi
2012-01-30 09:36
Johannesburg - Kucelwe umbutho wezokuvikela osebenza ngezempilo kuSANDF ukuba uyolekelela esibhedlela iChris Hani Baragwanath kulandela ukushoda konesi ababelethisayo, kusho umbiko ngoMsombuluko.
Labo dokotela bombutho wezokuvikela abahlanu bacelwa ukuba bazosiza ngasekuqaleni kwale nyanga emuva kokuthi odokotela bezwakalise ukucasuka ngokushoda kwabasebenzi ababelethisayo, kubika iphephandaba iThe Star.
Kodwa, isikhulu salesi sibhedlela uJohanna More ukuphikile ukuthi kushoda abasebenzi.
Uthe lokhu kwenzelwe ukuthi umsebenzi ube lula njengoba kuqashwe abanye onesi ababelethisayo abangu-43 ngesikhathi kuqala unyaka.
UMnyango wezeMpilo nawo uziphebezile izinsolo zokushoda kwabasebenzi.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
UVukayibambe ukhuza umkhuba phakathi ku-ANCComment on this story
CELANI SIKHAKHANE
I-ANCYL KwaZulu-Natal ikhathazekile ngamalungu kaKhongolose esifundazweni ngokuthi asephendula imibuthano yeqembu imikhankaso yezikhundla zobuholi ebheke eMangaung ekubeni ilungelo lokudingida izikhundla lizovulwa ngo-Okthoba.
Umgqugquzeli wesigungu sesikhashana se-ANCYL esifundazweni uMnuz Vukani Ndlovu (osesithombeni), uthe okubakhathazayo ukuthi lolu daba lubukeka lwenzelela ngoba kukhona ukuthi uma bekhuluma ngabaholi basatshiswe ngokuxoshwa eqenjini.
“Okusikhathazayo ukuthi lo mkhuba uyaqhubeka njengoba sekunemibuthano ye-ANC okuthi uma ikhona kuculwe izingoma ezigqugquzela ukuthi kukhethwe abaholi abathile okuyinto esiyibona izodala uqhekeko olukhulu enhlanganweni ngoba kuyaziwa ukuthi u-Okthoba awukafiki,” kusho uNdlovu.
Uthe kunomhlangano abebenawo obuhanjelwe uNobhala we-ANC esifundazweni uMnuz Sihle Zikalala abambikele kuwo lolu daba .
Lolu phiko esifundazweni luthi okwenziwa amalungu e-ANC KwaZulu-Natal kwenza kube sengathi kukhona izifundazwe ezinelungelo lokuqhakambisa abaholi ezibafunayo eMangaung.
UNdlovu uke wakhala nangokwenzeke emngcwabeni kaMnuz Wandile Mkhize owayenguSotswebhu we-ANC kumasipala wase-Hibiscus nalapho inkonzo yomngcwabo yaphendulwa umkhankaso wokubuyisela uMengameli Jacob Zuma esikhundleni.
Okukhalisa i-ANCYL ukuthi kule mibuthano sekunamaculo akhona aseka abaholi abathile ukuthi kumele kube yibo abakhethwayo eMangaung.
Phakathi kwezingoma esezishisa izikhotha kulezi zinsuku ezihambisana nemikhankaso yaseMangaung kukhona ethi “uZuma wethu sizonyuka naye simubambe ngesandla siyongena naye ekhaya eMangaung,” kanti isuselwa eculweni lamakholwa elithi “Ukholo lwami ngonyuka nalo ngilubambe ngesandla.’’
Enye ingoma edla ubhedu ithi “sekuyozwakala eMangaung” kanti igqame ngesikhathi bekunengqungquthela yezinsuku ezintathu yamadlelandawonye aholwa i-ANC eHoward College ngempelasonto.
Ngaphandle kwalokho amalungu e-ANC esifundazweni awasakufihli ukuthi afuna uZuma athathe ihlandla lesibili njengoba esesebenzisa ngisho uphawu lwe-Kaizer Chiefs lokuphakamisa iminwe emibili .
Lolu phawu luphinde lwabonakala nangesikhathi kuqhubeka ingqungquthela ye-SACP ebisoNgoye .
UNobhala we-ANC KwaZulu-Natal, uthe uma i-ANCYL kukhona ekhala ngakho kumele iqonde kuKhongolose ngoba bona abaxhumani namalungu abo kwabezindaba.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kushone umfana engozini eNelspruit
2012-11-08 08:03
Johannesburg - Kushone umfanyana, 4, kwathi abantu ababili balimala ngesikhathi kushayisana izimoto eNelspruit, kusho abezimo eziphuthumayo ngoLwesine.
Iveni iphaphalaze yazithela emotweni yohlobo lweVolkswagen kuDr Enos Mabuza
Road ngoLwesithathu ntambama, kusho okhulumela abe-ER24 u-Andre Visser.
Umfanyana lo ushonele endaweni yesigameko.
"Umama womfana ulimale kabi kulesi sigameko."
Owesifazane obeshayela enye imoto uthole imihuzukwana.
- Landela
IzindabaNews24 kuTwitter
- SAPA


text:
UChavez uqoke isekela lakhe
2012-10-11 07:20
Caracas - UMengameli waseVenezuela uHugo Chavez uqoke uNgqongqoshe wezangaPhandle uNicolas Maduro njengesekela lakhe elisha njengoba eshintsha iKhabhinethi kulandela ukhetho olumbuyisele esikhundleni.
Lowo owake waba ngumshayeli wamabhasi waphinde wasebenzela izinyunyana, uMaduro
uzongena endaweni ka-Elias Jaua, nozongenela ukhetho lokuphatha iMiranda ngoDisemba.
UMaduro, 49, kade abonakala ukuthi unamava okuthatha izintambo kuChavez ngelinye ilanga, njengoba ebemeseke njalo kusukela uChavez kwatholakala ukuthi unesifo somdlavuza.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Reuters


text:
Umndeni wakwaSteenkamp uqhatha usizi
2013-02-27 12:02
Johannesburg - Ukufa kukaReeva Steenkamp akukhona nje ukulahlekelwa yingane kubazali kodwa balahlekelwe nayimali abebeyithola.
UCecil Myers, "okungubaba kaReeva waseGoli", ukuqinisekisile ephephandabeni iBeeld ukuthi uReeva ubewondla umndeni wakhe.
Ubaba kaReeva, uBarry Steenkamp, wayengumqeqeshi wabadlala amahhashi aphinde naye adlale wona lo mdlalo.
USteenkamp utshele izintatheli ngempelasonto ukuthi wayenza izinto ezincane ezazingenzi mehluko omkhulu.
Umama wakhe wayesebenza epulazini elaliqashwe umndeni wakwaSteenkamp kanti futhi babenesikole somjaho wabamahhashi, kodwa manje useziphilisa ngokupheka uma kunemicimbi, kumanje basemizamweni yokuvula indawo yokudla ePort Elizabeth esebenzisana nabangani bakhe.
Isihlobo salo mndeni sithe uma uReeva evakashile wayehlala eqinisekisa ukuthi uyabanika imali ngoba ubaba wakhe lapho ayesebenza khona wayebuye angaholelwa.
Ngokusho kwemibiko, lo mndeni kumanje awazi ukuthi uzothathani uhlanganise nani ukuze ukwazi ukukhokhela irenti.
“Ukudlula kwakhe emhlabeni kushiye isikhala esikhulu emndenini," kusho umthombo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Uthole udilikajele owabulala unogada
2013-01-16 16:11
Johannesburg - Indoda yaseThokoza izochitha impilo yayo yonke ejele, ngemuva kokuthi ilahlwe yicala lokubulala unogada womphakathi (community watch), kusho isinqumo seNkantolo eNkulu ePitoli.
UMandla Ntuli, 30, ugwetshwe iminyaka engu-73 esejele, kulandela ukulahlwa ngamacala ahlanganisa elokubulala, elokuzama ukubulala, elokubamba inkunzi, elokushaya ngenhloso yokulimaza nelokutholakala nesibhamu esingekho emthethweni.
Ekhipha isigwebo ujaji uWinston Msimekim, uthe uNtuli wabe eyingxenye yezigelekeqe ezabamba inkunzi isitolo uMnandi Spar, eCenturion, ngoFebhuwari ka-2009.
Iqulu lelo labulala unogada u-Andre Erlank, lahlukumeza nabantu ababekhona endaweni yesehlakalo libashaya, laphinda ladubula lalimaza kambi u-Louis Viljoen, 39, owabe esebenza nomufi.
Abaphangi babaleka nemali elinganiselwa ku-R19 000 kanye namaselula abathengi nawabasebenzi.
Abasolwa uMzokhona Sipho Nene, waseThokoza noSbusiso Sfiso Sibiya, waseNatalspruit, baboshwa kanye noNtuli, laba bayafunwa ngamaphoyisa njengoba banyamalala ngemuva kokunikwa ibheyilli.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Uyazicanasela osolwa ngokudlwengula umzukulu
2012-11-26 12:03
Johannesburg - Indoda esolwa ngokugxisha umzukulu wayo izidakamizwa yase imdlwengula, namanje isakhululekile ayikaboshwa njengoba kuthiwa amaphoyisa aseRoodepoort adembesela ekwamukeleni umbiko.
Iphephandaba iThe Star labika lathi umfanyana oneminyaka engu-14 ubudala ubehlala nomkhulu wakhe ongesilo uzalo, lona uhlale nomkhulu izinyanga ezintathu ngesikhathi unina ebhekene nezinkinga zemali.
Kuthiwa umkhulu ubefaka izidakamizwa ekudleni komfana, umuzi unamakhamera afakiwe kuwo wonke amagumbi.
Umfana kuthiwa wabe esetshela ugogo wakhe ethi akazizwa kahle futhi unamaphupho amambi, umfana wabe esehanjiswa kudokotela kwatshelwa namaphoyisa.
Umphenyi wecala esiteshini samaphoyisa eFlorida, uthi ukudembesela kwamaphoyisa ekuqoqeni umbiko yikona okwenza lo msolwa azigcaluzele ngaphandle.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Bambulala bethi uyishende
2013-01-21 16:16
Johannesburg - Avelile ngaphambi kweNkantolo yeMantshi yaseWillowvale, amadoda amabili asolwa ngokubulala ibhungu.
Abasolwa uThanduxolo Ntombi, 20, noThelelani Tywakava, 22, bazobuyela enkantolo mhlaka-11 Mashi.
Laba baboshwa ngoLwesihlanu ngemuva kwezinsolo ezithi bayathinteka ekubulaweni kwebhungu elabulawa ngesonto eledlule, endaweni yaseNyumbeni, kusho okhulumela amaphoyisa uCaptain Jackson Manatha.
Kukholakala ukuthi oyedwa kubasolwa uthandana nomzala kamufi, laba babona umufi ehamba nentombi yomsolwa, bengazi ukuthi bahlobene base bemhlasela.
"Ngesikhathi umufi esebuyela emuva esehamba yedwa, abasolwa bamhlasela ngemishiza bamshaya bamshiya elele eceleni komgwaqo,” kusho uManatha.
Umuntu owayedlula ngendlela wabona lona wase emphuthumisa esibhedlela, wafike waphelela khona.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Lihlehlisiwe 'elendoda yembazo'
2012-11-30 14:02
Durban - Icala lowayengumdlali weBlue Bulls uPhindile Joseph Ntshongwana lihlehlie eNkantolo eNkulu eThekwini.
Icala lihlehliselwe uDisemba 14, nokuyilanga okuzobekwa ngalo usuku lokuqulwa kwecala.
Ummeli kaNtshongwana, uThemba Mjoli, ubengekho enkantolo njengoba elashelwa isifo sikashukela.
UNtshongwana ubhekene necala lokubulala uThembelenkosini Cebekhulu eMontclair ngoMashi 2011, uPaulos Hlongwa, uSimon Ngidi kanye nomunye owesilisa ongaziwa.
Bonke babulawa ngembazo.
Uphinde asolwe ngokuthumba adlwengule owesifazane ngoNovemba 2010, nelokushaya ngenhloso yokulimaza.
Uphinde abhekane namanye amacala amabili okuzama ukubulala.
Wawaphika wonke amacala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Abaduni bemikhumbi bakhishelwe ushwele
2013-02-28 16:12
Mogadishu - UMengameli waseSomalia usememezele ushwele ozonikwa abaduni bemikhumbi abasayizingane, ngenhloso yokuzama ukunciphisa lo mkhuba kwakhiwe kabusha izwe.
"Besilokhu sixhumana nabaphangi bemikhumbi asebekhulile. Kumele uphele umkhuba wokudunwa kwemikhumbi," kusho uMengameli uHassan Sheikh Mohamud, etshela abezindaba ze-AFP.
Ezinyangeni eziyisithupha ezedlule, uMohamud, waqoka ithimba elibhekene ngqo namacala okudunwa kwemikhumbi, wathi ufuna abantu bathole ezinye izindlela zokuzama ukuziphilisa.
Ushwele kuthiwa angeke unikwe ongqondongqondo abafuna ukukhokhelwa izindodla zemali, ngabantu abasuke bethunjiwe, futhi abafunwa wuphiko lwamaphoyisa i-Interpol.
"Angeke sibanike ushwele, ungowabafana abancane."
Imibiko ithi zehlile izehlakalo zokuthunjwa kwemikhumbi, kusukela kwatshwalwa onogada abahlomile eGulf of Aden nase-Indian Ocean.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
WASHINGTON DC—
UMongameli Robert Mugabe sethethe ikhefu lakhe avame ukulithatha ekupheleni komnyaka.
UMugabe usuke elizweni ngoLwesine elubhekise ngentshonalanga lapho azaqeda khona amaviki athile lemuli yakhe.
Isikhulumeli sakhe uMnu George Charamba uthi ozasala ephethe isikhundla sikaMugabe ngomunye wabasekeli bakhe uNkosikazi Joice Mujuru.
Lanxa uCharamba engavezanga ukuthi uMugabe uzakuya kuliphi kumbe kuwaphi amazwe, uMugabe ngokwakhe uke wafanisela ngempelaviki ukuthi ulakho ukwethekelela kweleChina.
Kodwa ukuhamba kwakhe sokudale inkulumo abanye besithi lokhu kutsho ukuthi ukulotshwa kwesisekelo sombuso esitsha sokuzamelela yena aze ephenduke.
Uhlelo lolu solulesikhathi lusehlula ukuthi lugqitshwe ngenxa yokudonselana phakathi kweZanu PF leMDC.
Inhlanganiso ezimeleyo iCrisis in Zimbabwe Coalition yethule umbiko isithi uMugabe kumele aphenduke kulungisiswe udaba lwesisekelo lokunye okudinga ukulungisiswa ngaphambilini kokhetho.
Sixhume umqondisi walinhlanganiso uMnu Thabani Nyoni yena uthe uMugabe lebandla lakhe leZanu PF bakhanya bengazimiselanga ekuthini kubunjwe isisekelo esitsha.
Ingxoxo LoMnu Thabani Nyoni


text:
Uphawule ngabaseBuhleniComment on this story
SIMPHIWE NDWANDWE
Ebika eseNhlangakazi
INKOSI yaseThembezinhle ithi ngeke ize imangale uma abaseBuhleni benqaba ukulandela isinqumo senkantolo uma icala lobuholi eliseNkantolo eNkulu yaseThekwini libalahla ngoba behluleka kwasekuqaleni ukulandela umyalelo woThingolwenkosazana.
INkosi uVela Shembe ibikhuluma izolo ngesikhathi kunomgidi wokugcina entabeni iNhlangakazi, eNdwedwe.
“Ngeke ngize ngethuke ngoba vele sizithola silapha esikhona nje kumanje yingoba behluleka ukulalela umyalelo woThingo. Uma umyalelo woThingo umkhulu kangaka wedlula owezinkantolo ngicabanga ukuthi ngeke kube yinto emangazayo uma bengahambisani nowezinkantolo,” kusho iNkosi uVela.
Ukuphawula kweNkosi uVela kumayelana nombango wokuhola ibandla iNazareth Baptist Church osenkantolo lapho kumele kucace ukuthi ngubani umholi ongu-ngqo phakathi kweNkosi uVela, ehola uhlangothi lwaseThembezinhle, eMthwalume, neNkosi uMduduzi Shembe ohola uhlangothi lwaseBuhleni, eNanda.
Icala libuyela enkantolo ngoFebhuwari 4, nonyaka lapho kulindeleke ukuthi uchwepheshe wokucubungula okubhalwe ngesandla angene ebhokisini lapho ezokwethula khona ubufakazi. Uma kuqedwa ukwethulwa kwalobu bufakazi kulindeleke ukuthi uhlangothi lwaseBuhleni luqale lwethule ofakazi balo ukuze luphekwe ngemibuzo.
Umbango waqubuka ngesikhathi kutshalwa iNkosi eyakhothama uVimbeni Shembe okwathi mhla ifihlwa kwamemezelwa la makhosi womabili ukuthi kumele ahole ibandla.
Ephawula ngohambo lwabo lwasentabeni okokuqala selokhu athatha isihlalo sobukhosi nyakenye, iNkosi uVela uthe bajabule kakhulu ukuthi bakwazi ukwenza konke ngaphandle kokuphazanyiswa.
Uthe ukungabi bikho kweziyaluyalu namathizethize abengaphazamisa kusho ngokusobala ukuthi uhambo lwabo lubusisiwe.
Banyukela kule ntaba ngoMsombuluko owedlule kulandela ukuthi abasekuPhakameni sebeqede isikhathi sabo kuyo leya ntaba esemqoka emlandweni waleli bandla elinamalungu alinganiselwa ngaphezulu kuka-7 million.
Kulindeleke ukuthi behle namuhla bese uhlangothi lwaseBuhleni lulungiselela ukwenyuka. Lolu hlangothi lunezinkumbi zabalandeli njengoba uma kwenyuka lona kubamhlophe amaqele nemigwaqo ngenxa yemiNazaretha yamalungu alolu hlangothi amaningi.
Entabeni bebengabaningi ngendlela ebabazekayo abantu kodwa bekuvunguza umoya wokuzwana nokuthobelana kumalungu aseThembezinhle.
Izolo umgidi ubudla lubi ngisho iNkosi uVela iqephuza igida neziNhlalisuthi, Amakhosazana neNgudlungudlu.
Amaphoyisa isimo abesiqaphe ngelokhozi enkanise kuzo zonke izingxenye ezingena entabeni iNhlangakazi.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kushone 3 kuphahlazeka indiza
2012-11-14 10:03
Jackson - Kuphahlazeke indiza encane kwashona abashayeli abathathu abakade bephakathi, edolobheni laseJackson, eMississippi, ngoLwesibili, kusho izikhulu.
Indiza iphahlazekele emzini othize, umninimuzi waphuma enemihuzukwana engatheni.
Indiza iPiper PA-32, enenjini eyodwa, ibiqeda ukusuka esikhumulweni iHawkins Field Airport ihlangabezane nobunzima isemoyeni, iphoyisa elibonile kwenzeka lokhu lithe bekubukeka sengathi iphelelwe ngamafutha.
Indiza ishayise izihlahla ngaphambi kokushayisa umuzi, kube sekugqamuka umlilo.
– Landela Izindaba News24 kuTwitter
(@IzindabaNews24).
- Sapa - AP


text:
UNdebele uzibophezele ekuletheni ushintsho
2012-10-04 12:03
Cape Town - UNgqongqoshe wezokuHlunyeleliswa kweziMilo uSibusiso Ndebele ufunge wagomela ekushintsheni indlela okuphathwa ngayo imali kulo Mnyango.
"UMnyango uyazazi izinkinga eziphakanyiswe nguMcwaningimabhuku ngakho-ke sinezinhlelo zokushintsha indlela esenza ngayo ukuze kube nendlela ehlukile yokusetshenziswa kwemali," esho esitatimendeni.
UMgcinimabhuku waveza ukuthi kunobudedengu ekusetshenzisweni kwempahla nemali kulo Mnyango.
UNdebele uthi usekwenze "kwacaca bha" ezikhulwini zoMnyango ukuthi ufuna kuliwe nalesi sihlava.
"Sisebenza kanzima kanti futhi siyathemba ukuthi imizamo yethu izothela izithelo ezibonakalayo," esho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Uhulumeni ukhalisa abakhahlamezekile
2012-12-12 16:25
Johanesburg - Uhulumeni usezwakalise ukuphatheka kambi ngokwenzikile, kuhlukumezeka abantu, ngenxa yezivula ezihlasele kakhulu eKwaZulu-Natal naseMpumalanga.
Ohulumeni bezifundazwe kanjalo nomasipala bamatasa bazama ukukwelekelela abantu abakhahlamezekile, kusho isitatimende sakwaGovernment communications and information systems.
"Ithimba elihambisa usizo limatasa ezifundazweni ezihlaselekile. Siyacela umphakathi uhlale uqaphele, ikakhulukazi ezindaweni ezakhelene nemifula.”
Isikhulu esibambile kwa-GCIS uPhumla Williams, uncome ithimba elihamnisa usizo, wathi lisukumele phezulu ngesikhathi lidingeka.
Okungenani abantu abangu-24 bashonile njengoba bekuqhubeka imvula eKZN naseMpumalanga, abanye abathathu babikwe eMahikeng, eNorth West.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
UClinton uvakashele uMandela
2012-08-06 16:28
Johannesburg - UNobhala Jikelele woMbutho eMelika uHillary Clinton uthelekile eQunu e-Eastern Cape, emzini woMholi uNelson Mandela, owaba nguMengameli wokuqala wentando yeningi.
UClinton uhambele kuleli ngokuzovakashashela uMadiba, lo mholi waba ngomunye ababungaza ukugcotshwa kukaTata ngemuva kokuthatha ukhetho ngonyaka ka-1994.
UClinton, uvakashele uMadiba, ukuyombona njengoba esanda kugubha usuku lwakhe lokuzalwa, lona noMandela kanjalo nonkosikazi kaMandela, uGraca Machel, bancokole ndawonye ngesithathi abathwebuli, bephahlaza izithombe.
UClinton uncome kakhulu ukumamatheka kukaMadiba kanjalo namagalelo akhe wonke, emsebenzini wonke wakhe.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Linamacala iphoyisa eliphenya oluka-Oscar
2013-02-21 08:08
Johannesburg - Umphenyi ecaleni elibekwe umsubathi u-Oscar Pistorius, unamacala ayiskhombisa okuzama ukubulala alengela ekhanda lakhe, kuqinisekisa amaphoyisa ngoLwesine.
"Yebo. Yicala elilodwa elinezinsolo eziyisikhombisa zokuzama ukubulala," kusho okhulumela amaphoyisa aseGauteng uBrigadier Neville Malila.
Uthe uHilton Botha waqale wabekwa icala ngo-2009 kodwa icala lahoxiswa okwesikhashana. Icala lase lidluliselwa kumshushisi wamacala omphakathi.
"Saziswe ngoLwesithathu ukuthi icala lisaqhubeka," esho.
UMalila uthe uBotha usolwa ngokuthi wadubula ebhekise etekisini ngesikhathi ezama ukuyimisa.
Itekisi le yayinabantu abayisikhombisa phakathi.
UBotha ungumphenyi ecaleni lokubulawa kukaReeva Steenkamp, nokusolakala ukuthi wabulawa yisoka lakhe uPistorius ngeValentines Day.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ngiphila iphupho - Terry Pheto
2012-11-19 12:03
Johannesburg - Ubani ongakhohlwa yilesiya singqazu sentokazi esasihlobe ngengubo enhle ebomvu yeMarianne Fassler!
Ngokungafani nezinye izihlabani ezisebenze kanzima zizakhela igama, umlingisikazi uTerry Pheto izinto zibe lula – wagxuma esuka ekubeni ngongaziwa, waba ngusaziwayo ngemuva nje kokulingisa kanye efilimini ethi Tsotsi, neyabuya nendondo ye-Oscar, kubika iDrum.
Ngokuphazima kweso wazizuzela udumo emhlabeni wonke ngokuba yisihlabani kwezamafilimu.
Ngokushesha, ubuso bakhe obuhle bagcwala emakhaveni amaphephabhuku kuleli naphesheya.
Uthi wayengase azakhele udumo olukhulu nakakhulu kodwa wakhetha ukugxila emsebenzini wakhe ukuze azicije ekulingiseni.
“Yebo, bekungethusa kona indlela izinto ezivele zasheshe zahlangana ngayo. Yize inhloso yami kwakungelona udumo, kodwa ukuba ngumlingisikazi ovelele," esho emamatheka.
UPheto usebonakala emdlalweni waphesheya kwezilwandle iThe Bold and the Beautiful.
- Thola lolu daba luphelele kuDrum
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Drum


text:
Kuvaleliswe abafundi abashona engozini
2012-11-29 12:02
Cape Town - Amakhulu abantu ahambele inkonzo yesikhumbuzo ngoLwesithathu yabafundi abathathu baseMitchells Plain abebenza ibanga leshumi abashone ngempelasonto.
Abafundi baseMondale High School, uKelly Ford, Leigh-Ann Swail noKeenan Smith, bonke abaneminyaka engu-18 ubudala, bashone engozini yemoto ngoMgqibelo.
UFord noSmith bashonele endaweni yesehlakalo kwathi uSwail yena washonela esibhedlela iGroote Schuur.
Omunye obekule ngozi, naye owake wafunda kuso lesi sikoke, iMondale, uNazan Klaasen, 20, usindile yena kule ngozi eyenzeke ekhoneni likaSpine Road noChurch Way eStrandfontein.
Ngasekuqaleni kwesonto, iCape Argus ibike ukuthi ngaphambi kokushaya kwehora lesithupha ngoMgqibelo ekuseni, uFord ufonele umama wakhe emazisa ukuthi usendleleni eya ekhaya njengoba kade ezikhiphile ebusuku.
Ngemuva kwemizuzu nje, imoto yohlobo lweToyota Corolla ebishwayelwa uSmith ishayisane nebhasi lakwaGolden Arrow.
NgoLwesithathu, abafundi bahloniphe okokugcina laba abashonile enkonzweni yesikhumbuzo ebibanjelwe esikoleni, nebihanjelwe abafundi, umndeni, othisha, izikhulu zoMnyango wezeMfundo, amalungu omphakathi kanye nabaholi.
Uthishanhloko u-Owen Bridgens utshele iCape Argus ukuthi ukushona kwalaba bafundi kushiye isikhala esikhulu kubafundi baka-matric.
- Landela
IzindabaNews24 kuTwitter
- News24


text:
Baboleka ngisho eyokuthenga ukudla abakuleli
2012-10-24 16:16
Johannesburg - Abantu baseNingizimu Afrika bahlale beboleka imali, ngisho eyokuthenga ukudla nokugibela, kusho umbiko owethulwe emhlanganweni ebekudingidwa kuwo ngezimali nezikweletu zabantu bakuleli.
"Akusikho nje ukuthi baboleka imali yokuthenga izimoto noma imizi, abantu baboleka imali yokuthenga ukudla abazokudla. Yingakho nje kunokwenyukwa kwezibalo zabantu abanezikweletu, bazama ukuphila," kusho inhloko yoMnyango wezezimali e-University of South Africa, uBernadene de Clercq.
"Kunyuke amanani kaphethiloli nogesi. Izidingo zabantu ziningi ekubeni ingekho imali ebangenelayo," echaza.
UDe Clercq utshele abantu abahambele umhlangano eMidrand wathi abathengi baseNingizimu Afrika baboleka izimali ngoba benzela ukubeka ukudla etafuleni.
Uthe ngesikhathi abantu benza izikweletu eminyakeni emibili edlule, babengazi ukuthi isimo sizoshuba kubize ugesi nophethiloli, uthi njengamanje sekungumqansa ukukhokha zonke izikweletu, abanye bahlulwa ngisho wukukhokhela abantwana esikoleni.
"Kumele kufundiswe abantu ngokunakekela izimali zabo," kusho uDe Clercq.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Angase abonakale maduze uBenni
2012-11-01 07:52
Johannesburg - Umgadli uBenni McCarthy angase abonakale egijima enkundleni ngesonto elizayo, kusho umqeqeshi we-Orlando Pirates uRoger de Sa, kubika iSowetan.
UMcCarthy usehlale amasonto ayisishiyagalombili engabonakali enkundleni kulandela ukulimala ngesikhathi edlalela iBafana Bafana eBrazil.
UDe Sa uthe uyathemba ukuthi lo mgadli othakaselwa yiningi angase abonakale uma ezakhe sezibhekene neMamelodi Sundowns ngoLwesithathu eLoftus Stadium.
"Sithemba ukuthi uzokwazi ukudlala noma yimizuzu engu-45 uma sesizilolonga ngoMgqibelo, uma ephumelela nakanjani uzibeka ethubeni lokudlala ngoLwesithathu," kusho uDe Sa.
"Sizozama ukuthi singamjahi."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Ivelile indoda ngengozi eyabulala
2013-02-21 10:02
Cape Town - Owesilisa waseWestern Cape usevele okokuqala enkantolo ngokufa komfana waseMilnerton High School, kusho umbiko ngoLwesibili.
ICape Argus ibike ukuthi uSchalk Lubbe, 24, uvele eNkantolo yeMantshi eHermanus Magistrate ngoLwesithathu ngecala lokushona kukaJake Wootton oneminyaka engu-18 ubudala.
UWootton washayiswa yimoto ngesikhathi yena nabangani bakhe behamba kuDirkie Uys Street eHermanus ngezithuba zabo-23:40 ngo-Ephreli odlule.
Wathola ukulimala kabi washona ngemuva kwezisuku ezintathu.
Umshushisi uHarold Engelbrecht utshele inkantolo ukuthi uLubbe uthweswe icala lokushayela ephuzile nelokubulala ngokungenhloso ngokushayela budedengu ebusuku.
Ucele ukuba icala lihlehliswe izinyanga ezintathu.
IMantshi uPreggy Govender kubikwa ukuthi ubuze ukuthi kungani uMbuso unqume ukushushisa uLubbe, sekuphele isikhathi esiyela onyakeni kwenzeka ingozi, uma usazodinga isikhathi futhi sokwenza uphenyo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Anginalo noluncane uvalo - Baxter
2012-11-20 08:00
Johannesburg - Umqeqeshi weKaizer Chiefs uStuart Baxter uyagcizelela ekutheni akanayo ingebhe emaqenjini angezansi kwabo njengoba amaKhosi ezimisele ngokuqhubeka ngegiya lawo, kubika iKickOff.com.
Uthi lokho kuzobaqinisekisa indawo yabo esicongweni yize kuzoqala imidlalo yaphakathi nesonto kusihlwa.
IChiefs solokhu yazihola kusukela ngomdlalo wokuvula ngesikhathi ithela aMaZulu ngehlazo lamagoli ayisithupha.
AmaKhosi ahamba phambili ngamaphuzu amane ngaphambi kwezimbangi zakudala i-Orlando Pirates, njengoba bezohlangana ngoDisemba 8 emdlalweni obhekwe ngabomvu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
I-M&G inabe ngezinsolo ezibekwa uMaharaj
2011-11-25 16:29
Johannesburg - Kundlalwe zonke izinsolo zokugwazisa zikalowo ongumkhulumeli kaMengameli, uMac Maharaj, nonkosikazi wakhe uZarina ephephandabeni iMail&Guardian ngoLwesihlanu.
Ikhasi lokuqala belinesihloko esithi "The case against Mac" nebesiphikisa naleso sangesonto eledlule ebesifundeka kanje "Censored: A buried trail of lies".
Ingxenye yekhasi kuleli phephandaba yayisithiwe ngesonto eledlule kulandela ukuthi uMaharaj esabise ngokufaka leli phephandaba enkantolo.
Lalifuna ukushicilela imininingwane ewubufakazi bokuthi uMaharaj waqamba amanga ophenyweni olwalwenziwa woFezela, nasebahlakazwa, ngaleso sikhathi wayenguNgqongqoshe wezokuThutha kusukela ngo-1994 kuya ku-1999.
Kuthiwa wathola intshontsho enkampanini yezikhali yaseFrance, iThales International.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
UZuma akaqondise ungqongqoshe - Madonsela
2012-11-26 16:43
Johannesburg – UMengameli uJacob Zuma kumele acabange ngokujezisa uNgqongqoshe woMnyango wezamaHlathi nezoLimo uTina Joemat-Pettersson, ngokwephula kwakhe umthetho obekelwe izikhulu, kusho uMvikeli woomPhakathi uThuli Madonsela ngoMsombuluko
UMadonsela uthi umqondisi obambile eMnyangweni kumele aqinisekise ukuthi iyabuya imali engu-R150 000, eyasetshenziswa nguJoemat-Pettersson, egibelisa abantwana bakhe besuka eSweden beza kuleli.
Konke lokhu kwenzeka ngonyaka ka-2010 ngoJanuwari, ungqongqoshe wahambela eSweden ngokomsebenzi, ezosale esevakasha nomndeni wakhe.
Nokho kwaphoqeka ukuthi asheshe abuye ngesikhathi edingakala eHhovisa lika Mengameli.
“Imali yakhe yokugibela kanjalo neyokugibeza abantwana bakhe yakhokhwa nguMbuso. Lokhu kungukwephula umthetho ngaphansi kwesigaba-3.4 kuChapter 6 weMinisterial Handbook,” kusho umbiko kaMadonsela.
UMvikeli woMphakathi uphinde waphenya ngokuthi ngabe ungqongqoshe wasebenzisa imali yoMbuso yini ngesikhathi ehlala emahhotela aphezulu, ngesikhathi esalindele ukufakwa endlwini yakhe kahulumeni eKapa nasePitoli.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Ubashiye bedidekile uCapitec
2013-01-07 15:03
Cape Town - Isikhulu ebhange lakwaCapitec uCharl Nel, uthe amakhasimende aleli bhange awadingi ukuthi atatazele, kulandela isiphithiphithi sangeSonto, ngesikhathi amakhasimende ethola imilayezo ethi kunezimali ezidonswe emakhadini.
UNel utshele abeFin24 wathi abanikazi bezitolo ekwakuthengwa kubo, yibo abathathe isikhathi ukuveza lama-transactions, wathi azikho izimali ezidonswe ngokungemthetho.
Abanye abanikazi bamakhadi bathi kudonswe imali yezimpahla abazithenga maphakathi nenyanga eyedlule.
Abafundi beZindaba News24, basilandisa ngokwenzeke emakhadini abo:
UThuli Mtshali uthe: Ngiyithole ngo-01:55, ngivukele esitolo ekuthiwa sodonse imali yami bathi abazi bona angiye ebhange. Kuthathwe u-R116.34.
ULucas Majozi uthe: Nami ngingomunye odonselwe imali yezimpahla engazitenga esitolo eGreytown, KwaZulu-Natal.
Ngicishe ngaquleka kodwa kuthe sengibala kahle ngathola ukuthi cishe akunamonakalo, nokho ngizothuphuthuma ebhange ngiyobhekisisa.
U-Isaac Ayoba uthe: Kwenzekile nakimi, ngizoya kwaCapitec ngoba ngiyifuna ibuyile imali yami engu- R200, ngithukuthele kabi!
UNonhlahla Kimmy uthe: Ngiwutholile kodwa owento endala engangiyithenge ePick&pay ngo-R136.
UMshazi Hloboz uthe: Kimi umlayezo ungene ngo-02:51, inkulu kakhulu imali ehambile.
Ngiyafisa ukwazi kuthi kumel engenze njani, ngithole noma zizobuya yini izimali zethu.
UHleh KamaNgubane Shoba uthe: Umlayezo ungene ngo-03:51, uthi ngithenge kwaWoolworths, eBridge City, KwaZulu Natal, ngithenge ngo-R500.
Inkinga ikona ukuthi angikaze ngilisebenzise leli khadi, ngilivule ngoDisemba.
Uma bethi inkinga ayikho ngakubo kumele basho ukuthi ingakuphi!
UNonjabulo Mlotshwa uthe: Mina ngathenga mhlaka-24 Disemba, yadonswa imali. Manje kungena omunye umlayezo futhi uthi kudonse imali efanayo.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Itholakale eGoli imoto eyebiwe eKZN
2012-11-26 10:00
Johannesburg - Zimkhalele owesilisa otholakale nemoto eyebiwe eRandburg ngeSonto, ngemuva kokuthi ibikwe ukuba yebiwe KwaZulu-Natal, kusho amaphoyisa kaMasipala waseGoli.
UChief Superintendent Wayne Minnaar uthe amaphoyisa abenza umzungezo owejwayelekile ngesikhathi ebona le moto yohlobo lweMini Cooper eluhlaza satshani kuRepublic Road.
Le moto yabikwa njengeyebiwe eBallito Bay, KwaZulu-Natal, ngoJanuwari nonyaka.
“Umshayeli wayo uneminyaka ecela ko-30 kulindeleke ukuba avele eNkantolo yeMantshi yaseRandburg kungekudala,” kuqhuba uMinnaar.
Uzobhekana necala lokutholakala nempahla eyebiwe.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Odilikajele abathathu kowabulala
2013-01-22 08:00
Pietermaritzburg - Ugixabezwe ngodilikajele abathathu owesilisa olahlwe ngamacala amathathu okubulala, egwetshwa yiNkantolo eNkulu yaseMgungundlovu.
Lesi sigwebo sinikezwe u-Erwin Ramsamuj, 20, nesiphelezelwe yihlombe enkantolo.
URamsamuj wadubula wabulala uKubendhram
Pillay, Merle Maistry noMusa Ndlovu kubo kaPillay eMgungundlovu ngoMeyi 2011 ngoba ecabanga ukuthi uMaistry ujola noPillay.
Umfana, 10, wabona esinye salezi zigameko senzeka, wase ethula ubufakazi obulahla uRamsamuj.
UJaji Jerome Ngwenya uthe uRamsamuj wazama ukuthola into azovika ngayo ngokuthi aye ejoyintini ngemuva kokubulala laba.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kutholakale izidumbu eDamascus
2012-12-31 12:28
Baezeh - Kutholakale izidumbu ezingu-30 ebezilimele kambi, zingabonakali ukuthi ngezobani, enhla nedolobha iDamascus, ngaseBarzeh, la khona bekuqhubeka impi.
Iingqapheli zithi bekuqhubeka impi phakathi kwamavukelambuso namasosha.
"Kutholakale izidumbu ezingu-30 esifundeni iBarzeh, bonke abashonile kukhombisa ukuthi bashaywa kanzima," kusho inhlangano iSyrian Observatory for Human Rights.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Iqophe umlando iKalawa isayinisa umculi we-hip hopComment on this story
FANELESIBONGE BENGU
LIBONAKALA lizoqhakaza ikusasa lomculi we-hip hop waseMpumalanga osayinwe yisitebele somculo esiphambili emculweni othandwa kakhulu yintsha kuleli.
UTumelo “AB Crazy” Dibakwane (24) usayine inkontileka yokuqopha neKalawa Jazmee Records lokhu okumenza abe ngumculi wokuqala ngqa ocula i-hip hop ukuba asayine khona.
Le nkampani yaziwa kakhulu ngomculo onesigqi somdanso, kwaito ne-afro pop, phakathi kwabaculi abaqopha kulesi sitebela kubalwa kubo uProfessor, BOP, DJ Zinhle nabanye.
U-Oscar “DJ Oskido” Mdlongwa, ongomunye wabaphathi beKalawa, uthe basayine lo mculo ngoba bafuna ukwenza ingxubevange yomculo ohlukene.
“Umculo kulesi sikhathi samanje awusadayisi kodwa into engenisela abaculi imali wukuqashwa komculi. Nathi siyiKalawa sibheke ekutheni sisebenze kanjalo kuthi uma siphuma sihambe siyiqoqo elingakwazi ukubamba umcimbi uze uphele ngoba imali yenziwa kanjalo manje ngenxa yokugqoza kokuthengwa kwama-CD,” kusho u-Oskido.
U-AB Crazy uthe uyajabula ngokuba ngumculi wokuqala we-hip hop kule nkampani, uzizwa ebusisekile.
“Ngibusisekile kodwa lokhu kuyingqinamba ngoba kusho ukuthi kufanele ngisebenze ngokuzikhandla. Ngiyajabula. Sengiyela ngasemaphethelweni e-albhamu yami kanti sengisebenze noSpeedy kanti ngisabheke ekusebenzisaneni nabanye abaculi baseKalawa,” kusho yena.
U-AB uke waba yilungu leqembu elavundululwa yiTear Gas, iCashtime Fam lapho khona aphrojusa iculo elashisa izikhotha iGoodbye namanye.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Babhekenene ngeziqu zamhehlo eLibya
2013-01-08 08:09
Tripoli - Izakhamizi zaseLibya zakhokha ngezimpilo zazo emizamweni yokuphikisa uhulumeni ongundlovu kayiphikiswa, owabe usubuse iminyaka engu-42, uholwa nguMengameli uMuammar Gaddafi.
Kungakapheli ngisho iminyaka emibili wachithwa lo mbuso, izakhamizi zibhekene ngeziqu zamehlo nohulumeni ophethe, kubangwa uMthethosisekelo.
Isimo sithande ukushuba ngoMsombuluko ngesikhathi amalungu eqembu iNational Forces Alliance (NFA), ememezela ukuthi ayahoxa kwisishayamthetho, ngenhloso yokukhombisa ukulwisana noMthethosisekelo sivivinywa.
Iqembu leli linezihlalo ezingu-39, ePhalamende elinezihlalo ezingu-80.
Umholi weqembu u-Abu Baker Bueira, ukhulume wathi: "Asazi umbhiyozo wethu uzodonsa kuze kube nini, kuphela asihambisani nabantu abaqokelwe ukudwena uMthethosisekelo," esho etshela izindaba ze-AFP.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24
kuTwitter (@IzindabaNews24).


text:
Kusazoxoxwa kabanzi ngeyaseMarikana
2012-10-29 14:03
Johannesburg - UNgqongqoshe wezobuLungiswa uJeff Radebe usenxuse ikhomishana ephenya ngesaseMarikana ukuba ilungise umthetho othi kumele kukhokhelwe imindeni yabashona, kusho isikhulu ngoMsombuluko.
"UMnyango uxhumane nekhomishana namhlanje ekuseni ngoMsombuluko ngenhloso yokuzwakalisa izinhloso zayo ngesiphakamiso sayo kumengameli ngaphambi kokushona kwelanga namhlanje," kusho okhulumela ungqongqoshe, uMthunzi Mhaga esitatimendeni.
"UMnu Jeff Radebe uzwakalise ukuzisola ngokudideka okudalwe yisinqumo esithathwe wumnyango ngoMgqibelo owedlule."
NgoMgqibelo, uMnyango uthe ngeke usaqhubeka nokukhokhela amalungu emindeni eyashonelwa ukuzothamela ikhomishana eRustenburg.
UMnyango uthe uncamela ukuthatha le mali iyinike imindeni njengoba ithwele kanzima kulandela ukulahlekelwa ababesebenza kuyona.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Lihlehlile elowaziceba ukuthi wabulala
2013-02-15 12:02
Cape Town - INkantolo yesiFunda eWynberg ilihlehlisile icala elibhekene nomlisa owazivumela ngowakhe ukuthi wabulala umuntu eminyakeni eyishumi nanye eyedlule, kusho umbiko weCape Argus, ngoLwesihlanu.
Umsolwa uRaafiq Abrahams, 25, uvele kafishane ngaphambi kwenkantolo, kwathathwa isinqumo sokuthi lidluliselwe kwenye inkantolo kuze kuzoqala kuqulwe icala.
U-Abrahams watshela amaphoyisa ngenyanga kaDisemba wathi wagwaza wabulala uSulaiman Brey, 36, mhlaka-13 Novemba 2002.
UBrey wabulawa esitolo sakhe iBrey's Wittebome Superette, eWynberg.
Umbiko uthi u-Abrahams wenza leli cala esaneminyaka engu-14 ubudala, uBrey washonela esitolo sakhe, kanti umsolwa wagcina ngokubaleka wangatholakala.
U-Abrahams kade esesebenza eDubai, iminyaka emithathu, ubuyele edolobheni laseKapa, elimele, wase efika evuma izono zakhe.
Kulindeleke aphinde abuyele ngaphambi kwenkantolo mhlaka-24 Ephreli.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Zimkhalele obanjwe nezibhamu nensangu
2012-08-29 07:25
Johannesburg - Kuboshwe owesilisa, 60, ngesikhathi etholakala nezikhwama ezingu-64 zensangu nezibhamu ePort St Johns, kusho amaphoyisa ase-Eastern Cape.
ULieutenant Colonel Mzukisi Fatyela uthe lo wesilisa uphinde watholakala nezinhlamvu zesibhamu ezingu-1 000.
“Sisaphenya ukuthi ngabe ubesebenza yedwa na noma bayiqeqebana,” kusho uFatyela.
Le ndoda izovela eNkantolo yeMatshi yasePort St Johns ngoLwesithathu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuboshwe odlwengule isalukazi, 91, eKZN
2012-10-16 10:01
Chris Ndaliso, The Witness
Pietermaritzburg - Ukusebenzisana kwamaphoyisa nomphakathi kuholele ekuboshweni kwendoda mayelana nokudlwengulwa kwesalukazi, 91, eHayfields, eMgungundlovu.
Le ndoda, 36, iboshwe wuphiko lwamaphoyisa aseMgungundlovu isendaweni yokucima ukoma ekuRetief Street ngoLwesihlanu ebusuku.
Umsolwa ube esevela eNkantolo yeMantshi yaseMgungundlovu ngoMsombuluko ngamacala okugqekeza ngenhloso yokuphanga, ukuphanga esebenzisa indluzula, nokudlwengula.
Kuthiwa wangena kulo muzi ngemuva kokusabisa isalukazi ngesando, wabaleka newashi lasesandleni, ikhompyutha nemali engu-R300.
Isusulu sake sasiza le ndoda ngesikhathi izocela ukudla esangweni lakwaso.
Le ndoda yabanjwa ngokuthi umphakathi uyobuka ikhasethi le-CCTV emaphoyiseni, nokuyilapho bayiqaphela khona le ndoda.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- The Witness


text:
Icele leMDC elikhokhelwa nguMnu. Morgan Tsvangirai lithi ngolweSihlanu lilanga lokucina elokwamukela amagama abafuna ukuncintisa kukhetho lokudinga amalunga edale lephlamende ezigabeni ezingela bammeli.
Lelibandla lithi abafuna ukulimela abavele bengamalunga bazaqala batshengise ukuthi balosekelo olwedlula okungamatshimi asiyiskhombisa ekhulwini. Nxa kungatshengisi ukuthi balosekelo olunjalo kuzenziwa ukhetho lwama primaries.
Ingcwethi ezicubungula ezombusazwe zithi kulamanye amalunga edale lephalamende angasebenzelanga uzulu ezigabeni zawo. Ugwalondaba lwedale lephalamende, i Hansard, lwethule imbiko ethi akhona amanye amalunga edale awaqeda iminyaka emihlanu engakaze avule umlomo kulelidale.
Lanxa icele leMDC lingazisanga ukuthi ngobani asebethe bafuna ukumela izigaba ezingela bammeli ezigoqela iLupane East, Bulilima East le Nkayi South uChris Gande weStudio 7 uxoxe loMnu. Abednico Bhebhe ofuna ukuncintisa esigabeni seNkayi.


text:
Ayingasishintshi impucuzeko
2012-11-21 13:14
Cape Town - Ngibona abantu abaningi bekhungatheka futhi beshaqheka ngezinkulumo esizizwa mihla namalanga komabonakude nasezigunwini ezithe chithi saka kuma-internet.
Akungimangazi kona ngoba lentando yeningi namalungelo iyasho ukuthi, sivulelekile ukuzwa nokufunda ngezinye izizwe, nokho lokhu akuchazi ukuthi asibonele futhi siphile impilo yezinye izizwe.
Okuvezisa elomhlathi ukuthi abezizwe abazikhandli ngokungokwethu, ikakhulukazi izilimi, yize noma sekucace bha ukuthi kunzima ukuhwebelana, nokuqondisisa izinto uma kusentshenziswa ulwimi labezizwe.
Yizo lesi sizathu esingenza ngibhale ngalolu daba.
Amalungelo kanye nentando yeningi akufanele isetshenziselwe ukucindezela amasiko kanye nezinqubo mgomo zabantu lapha eMzansi.
Sekukaningi lapho kukhona abezinye izinhlanga bezama ukuchitha usikompilo lwesinye isizwe, ngingenza isibonele nje ngoNomkhubulwane, ukusokwa kanye nokuhlaba.
Sekuze kwakhiwa izinhlangano ekuthiwa zivikela izilwane - siyazi sonke ukuthi izilwane inkululeko yazo ilapho khona zisendle zizicanasela.
Okufike kuphazimise umphefumulo ukuthi leli qeqebana liyaye lithathe noma livumele ukuba izilwane lizivalele bese kubizwa abantu ukuthi bazozibuka ngemali.
Okunye okungikhathazayo kuba yiqeqebana eliphiksa ukukhuthazwa kwabantwana ukuba bazigcine bangazibandakanyi nocansi ebuncaneni, kuze kuba bayakhula.
Okuhlekisayo ukuthi bazikwinca ngotshwala bagijime ubusuku bonke bethi badla ubusha babo nesikole onkabi laba abasithandi, into ephambili ukuziphatha madlakadlaka nje nokuthuka labo abaziphethe kahle.
Seziningi-ke nezidumbu zotshwala eseziphumile belokku bethi banesitayela, leqeqebana lithanda ukuvela selithi izingane zinamalungelo, bese nazo ziyakhohlwa ukuthi ingane inelungelo lokukhuliswa ngendlela eqotho nezoyenza ibe nesithunzi kanye nempilo ende.
Bayakhohlwa wukuthi izifo ezigcwele namhlanje zibhuqabhuqa intsha bese kuba yibo la bazali abangena ngaphansi kosizi nobunzima bokungcwaba abantwana babo.
Kuwubuntu ukuziphatha kahle, uNomkhubulwane unika ithuba lokuzigqaja ngokungahlonizi ezintombini, impilo ende iza kumuntu ozinakekelayo nozithandayo.
Makuyekwe ukusetshensiswa impucuko ukugqugquzela ukungaziphathi kahle ebantwini.
Kuyaye kuthi uma unezinkinga isitha bese siyasizakala, sigiye ngosizi lwakho sisho nokusho ukuthi kumele ushintshe ukwenza isiko elidala lakwaZulu nakwaXhosa beliwundabamlonyeni abanye besho nokusho ukuthi aliyekwe.
Laba bebehluleka ukubona ukuthi kulolu siko, ngaphandle kokususwa kwejwabu, kuningi okufundiswa abesilisa mayelana nempilo.
Muva nje lolu siko selukhombisile ukuthi luyasiza nasekugwemekeni kokusabalala kwezifo, kumanje nje inkukhu inqunywe umlomo, kodwa uma kuke kwabikwa inkinga basho manje ukuthi isiko liyabheda.
Sibonga iSilo samaBandla ngokuthatha izinyathelo, ezihambisana nesikhathi esiphila kuso, ukubuyisa lolu siko lokusoka kwaZulu.
Ubuntu bethu mabungashintshi ngenxa yenkululeko nezobuchwepheshe, masiqhubeke senze okuhle ukuze isizwe sethu sidlondlobale.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Basinde kukubi abaphathi bekolishiComment on this story
CELANI SIKHAKHANE noMLUNGISI GUMEDE
KUSUKE uthuli lwezichwe esikhungweni semfundo ephakeme iCoastal FET College KwaMakhutha izolo ngesikhathi abasebenzi bevuka umbhejazane befuna ukudla luhlaza izikhulu zekolishi abazisola ngenkohlakalo.
Kulamule ukufika kwamaphoyisa nakuba kukhulunywa ukuthi izikhulu ezimbili kulesi sikhungo azizange zisithole isibhaxu sabasebenzi abebebonakala benukelwa yigazi.
Laba basebenzi bebechapha abaphathi ngenhlamba bethi abasabafuni emagcekeni ekolishi.
Bagasele ehhovisi lomphathi uMnuz Patchius Tigere nelikandabazabantu uNkk Nokuthula Majali, bebafuna ukuthi baphume baphele emagcekeni ekolishi bethi bayahluleka ukwenza umsebenzi wabo.
Amaphoyisa athwale kanzima ngesikhathi evimba laba basebenzi abebefuna ukungena ngo“dli” emahhovisi alezi zikhulu.
Okhulumela laba basebenzi uMnuz Dumisani Shabalala usabise ngokuthi bazoqhubeka nokubhikisha kuze kube uTigere noNkk Majali bayahamba.
“Ziningi izinto ezonakele esikhungweni ngenxa yobuthaka bobuholi balezi zikhulu,” usho kanje.
UShabalala uthe bafuna ukuthi uTigere ashenxe ngoba uyihlathi elihlulekayo ukuhola isikhungo nokunika umkhombandlela.
“Sikhuluma nje lo mphathi uhlulekile ukungenelela alungise indaba yokusha kwesakhiwo sesikhungo, okuyisimo esenza ukuthi abafundi nabasebenzi bahlukumezeke bangazi ukuthi kumele benze njani,” usho kanje.
Uthe uNkk Majali naye bamfuna ephumile esikhundleni sakhe ngoba usoleka enkohlakalweni yokuqasha ngokwenzelela nezihlobo zakhe.
Abanye othisha abebephusha befuna ukungena ngenkani ehhovisi bebethi abafuni kube umthetho oxosha lezi zikhulu, kodwa bafuna ukuzibambela ngezandla bazikhiphe bukhoma emagcekeni esikhungo.
Ukuba mapeketwane kwesimo kulesi sikhungo sekuholele ekutheni uMnyango uze ujube umuntu ozilungisa isimo, uDkt Sbusiso Ntombela.
Phakathi kwezinto uNtombela abekelwe zona, wukuthi aqale uphenyo olunzulu mayelana nezinsolo zenkohlakalo okuthiwa idla lubi kulesi sikhungo.
UMnyango wezeMfundo emazingeni aphakeme ukhiphe umyalelo wokuthi uTigere asishiye ngokushesha isikhundla sakhe ngoNovemba 1 nonyaka kodwa kuze kube yimanje usaqhubeka nokusebenza okungesinye sezizathu ezidale ukuthi abasebenzi banengeke.
Yize bekuqhubeka umbhikisho kodwa ukubhalwa kwezivivinyo zokuphela konyaka akuzange kuphazamiseke.
UNkk Majali akazange atholakale ukuthi aphawule njengoba ebesemhlanganweni nenyunyana yakhe iSadtu bedingida lesi simo.
UTigere uthe ngeke aphawule lutho ngalolu daba.
UNtombela ojutshwe uMnyango naye uthe angeke akwazi ukuphawula.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Bavele enkantolo abakhwabanisela umshwalense
2012-11-29 14:04
Durban - Abantu abane kulindeleke ukuba bavele eNkantolo ephathelene nezeziMali eThekwini kulandela ukuboshwa kwabo ngamacala okukhwabanisela umshwalense.
Ukubanjwa kwalaba bantu okungabaseMzinto, eNanda naseChatsworth ngoLwesithathu kulandela ukuboshwa kukadokotela u-Aime Bakunde ngasekuqaleni kwenyanga.
Kwatholakala amafomu angabhalwe lutho esendlini kadokotela ngesikhathi amaphoyisa asesha khona.
Abaphenyi base benikeza izinkampani zemishwalense ama-serial number ngenhloso yokuthola ukuthi ngabe kukhona yini lapho asetshenziswa khona kukhwabaniswa.
Izinkampani zabe zeziphumela obala ngesikhathi zithola ukuthi kunokushaya amanzi.
Elokuqala limayelana nothisha waseMzinto eneminyama engu-31 ubudala owaphumelela ukuthola imali engu-R30 000 kanti ubesalinde enye engu-R100 000.
Kusolakala ukuthi wathathathela udadewabo i-policy ekubeni washona ngoSepthemba ngonyaka odlule.
Kusolwa ukuthi wenzela i-policy udadewabo esevele ashona.
Kwesinye isigameko, owesilisa waseNanda yena wakhokhelwa u-R160 000 esizwa yintombi yakhe.
Kusolakala ukuthi basebenzisa umazisi wowesifazane ukuze bathole i-policy ngegama lakhe.
Awekho amaphepha ayefakazela ukushona kwakhe njengoba angcwatshelwa emakhaya.
Lezi zithandani ziphonswe imibuzo zabe seziveza ukuthi amafomu zawanikwa owesilisa waseChatsworth.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
WASHINGTON DC—
Amabhanga phose alitshumi ezizalwane ze Zimbabwe abikwa esehluleka ukuthola imali efunwa libhanga elikhulu lelizwe, iReserve Bank of Zimbabwe, yokuthi asebenze ngemfanelo.
Amabhanga la agoqela iKingdom Bank, Nedbank, Interfin, Ecobank lamanye alabaqondisi abayizizalwane ze Zimbabwe ehluleke ukudinga imali eyisilinganiso samatshumi amahlanu ekhulwini – 25% kugqitshwa umnyaka ka 2012.
Amabhanga amakhulu amaCommercial lama Merchant Banks adingeka ukube abe selezigidi ezilikhulu zamadollar - $100 million, kusiyafika umnyaka ka 2014. Imali le ibikwa imele ibhadalwe kancance kancane kuze kuyefika lesosikhathi.
Ingcwethi kwezenotho zithi amabhanga asathuthukayo kawasoze enelise ukuyithola imali efunakalayo ngakho-ke kumele amanyane lamanye abhekane lenkinga efanayo.
Amabhanga aseyenelise ukuthola imali ekade ifunakala ngompalakazi ngamakhulu anjenge Standard Chartered, Barclays, Stanbic, BancABC, Commercial Bank of Zimbabwe le Zimbabwe Bank.
Umnu. Rejoice Ngwenya ingcwethi kwezenotho kuLiberal Market Solutions uthi kumele amabhanga amanyane ukuze enelise ukudinga imali efunwa libhanga le RBZ.
Ingxoxo Esiyenze LoMnu. Rejoice Ngwenya


text:
UDana nengoma kaJuni 16Comment on this story
UBUYE ngezinkani uSimphiwe Dana obhale ingoma yokugubha uSuku lweNtsha ezokhishwa kusasa kwi-internet.
Le ngoma isihloko sayo sithi State Of Emergency kanti ibeka isithombe sezinselelo intsha ebhekana nazo kusuka ngeminyaka yobandlululo kuze kube manje.
“I-State Of Emergency ikhuluma ngokudideka nothuthuva kwangalesiya sikhathi nesamanje. Ziningi izinto ezifanayo ezenzeka ngaleya minyaka nezenzeka manje. Kukhona okungahambanga kahle ngesikhathi kwenzeka ushintsho okusho ukuthi sibuyela emuva njengezwe. Ukubuyisana akuzange kuhambisane noguquko. Njengoba liphezulu izinga lentsha engasebenzi, efundile nengafundile, lokho kusho ukuthi kusazoqubuka izibhelu. Sisenkingeni njengoba lokhu kuzoba yinselelo enkulu kule minyaka ezayo,” kuphawula lo mculi.
Uthi ubhale le ngoma ngoba ekholwa wukuthi akukaze kubhalwe ingoma echaza ngesidlule kukhona.
“Mhlawumbe asifuni ukukhumbula okwenzeka, yingakho sihluleka nje ukulungisa okwenzeka manje.”
Le ngoma iveza ukudinwa okukubantu bakuleli nesimo iNingizimu Afrika ekuso njengoba sekusondele ibumbe iminyaka engu-20 yabuswa nguhulumeni wentando yabantu.
Kusasa le ngoma izokwazi ukudonswa kwi-internet yibo bonke abantu bakuleli ku-Vodafone Live kanti ne-video yayo izobe isikhona ku-YouTube. – Intatheli yeSolezwe
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
AbaseGoli abaqhumisa ama-ATM sebengenise eKapa
2012-11-29 12:02
Johannesburg - Izigilamkhuba zaseGoli eziqhumisa imishini yokukhipha imali, ezihlanganisa abantu base-Eastern Cape abaqeqeshwe ngokwasembuthweni, sezingenise eKapa.
Laba basebenzisa iziqhumane, amaphoyisa asecele abantu ukuthi baqaphele uma bekhipha imali njengoba ziya zanda lezi zehlakalo eKapa.
Umbiko wephephandaba iCape Argus uthi kuqhunyiswe i-ATM esuphamakethe eseLondon Way, e-Eerste River, ngoLwesithathu.
Izigilamkhuba kuthiwa zikwaze ukubaleka nesamba semali engadalulwanga, imithombo yephephandaba ithi amaphoyisa athungatha isigejana esiqhamuka eGoli, esihlanganisa abathile base-Eastern Cape.
Laba kuthiwa sebebalekele eKapa njengoba ezokuphepha ziqine kakhulu eGauteng.
Okhulumela amaphoyisa uCaptain FC van Wyk uthe laba abaqhumise umshini e-Eerste River, babaleke ngemoto eyiMazda, emhlophe.
“Amaphoyisa aphambane nemoto eyiMazda, ebigijima kakhulu, ibinezinombolo ezingaziwa, amaphoyisa azame ukuyijaha nokho ahluleka," kusho uVan Wyk.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Bagxeka inkampani ngenyama yehhashi
2013-02-15 10:00
Paris - Inani, iphunga nombala bekumele engabe kube yizimpawu ezicacile ukuthi kukhona okushaya santungwana ngokulethwa kwenyama yehhashi ebifakwe amalebuli okuthi ngeyenkomo, kusho izikhulu zaseFrance ngoLwesine.
Uhulumeni usole kakhulu inkampani yaseFrance njengoba ukhula lo mkhonyovu e-Europe.
Amaphoyisa eWales, amemezele ukuthi kuboshwe amadoda amane asolwa ngokukhwabanisa ezilaheni ezimbili ezahlolwa yi-UK's Food Standards Agency.
Lokhu kungenxa yezigameko ezikhulayo, nosekuvuse imibuzo eminingi ngokuthi kanti ilawulwa kanjani imithetho yokudla ngaphansi kwe-European Union.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- AP


text:
Akukaboshwa muntu ngokucwiywa kwengane
2012-05-17 12:05
Durban - Yize sekuphele izinyanga eziyisishiyagalombili namanje ayikaboshwa indoda yaseMatatiele ekuthiwa yazama ukubulala yacwiya ingane ngoba ifuna ukwenza umuthi, kubika iphephandaba iThe
Witness, ngoLwesine.
Usana olunezinyanga eziyisishiyagalolunye lwathengiswa ngo-R300 luthengiselwa owesilisa waseMatatiele, e-Eastern Cape ngenyanga kaSeptemba ngonyaka owedlule.
Indoda yacwiya ingxenye yobuso bengane kanye neminwe emibili yasesandleni sobunxele.
Ingane yabe isisongwa ngengubo yokhelwa ngomlilo.
Enye ingane yezwa usana lukhala yase ihlaba umkhosi ngenhlanhla usana lwasinda.
Imibiko yephephandaba ithi unina wengane wabe engeniswe esibhedlela ngaphambi kwesehlakalo.
Ingane yabe igadiswe isihlobo, esabe sesiyithengisela isoka.
Okhulumela amaphoyisa aseMatatiele uWarrant Officer Raphael Motloung uthi okwamanje kuyaphenywa uthi akekho umuntu oseboshiwe.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).


text:
Unenkinga emaphashini uMandela
2012-12-11 12:30
Johannesburg - Owabe enguMengameli wezwe uNelson Mandela ulele esibhedlela nje, uguliswa inkinga esemaphashini akhe, kusho umbiko ophuma eHhovisi likaMengameli ngoLwesibili.
"Odokotela sebeqedile ukumhlola. Kuvele ukuthi unenkinga emaphashini, uMadiba usevele uqalile uthola ukwelashelwa le nkinga, uyamukela ngendlela imithi yodokotela," kusho isitatimende seHhovisi likaMengameli.
"UMengameli uJacob Zuma udlulisa amazwi okubonga kubantu bonke baseNingizimu Afrika, abaqhubeka nokweseka umndeni wakwaMandela, ngalesi sikhathi."
Lolu wusuku lwesine utata elaliswe esibhedlela, unkosikazi wakhe uGraca Machel, utshele abezindaba wathi kumphatha kambi ukubona umyeni wakhe ekulesi simo akuso.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kuphoxe isibalo kowe-Gospel in YouComment on this story
SIZWE BLOSE
UKUBA ncane kwesibalo sabantu abebehambele umcimbi obizwa ngeGospel In You akubavimbanga abaculi ukuthi bathokozise ngendlela lelo dlanzana ebelikhona.
Lo mcimbi kade ubanjelwe eJesus Dome eThekwini, ihholo lale ndawo livela laba likhulu kakhulu kunabantu abebehambele lo mcimbi obekunandisa kuwona izihlabane zomculo wokholo. Ngendlela abebezimisele ngayo laba baculi okubalwa kubona uSfiso Ncwane, Hlengiwe Mhlaba, Lusanda Spiritual Group, Thabile Myeni noVeliswa Skeyi kuvele kwafakazela umbhalo waseBhayibhelini, othi ‘bebabili bebathathu behlangene ngegama lakhe naye ukhona’. Bekucaca ukuthi abantu abebehambele lo mcimbi bebezodumisa futhi bezobabaza ubukhulu bukaNkulunkulu. Izandla bezilokhu ziphakeme njalo, kubonakala ukuthi laba baculi bashaya izingoma ezibathinta ngqo emphefumulweni.
Okubuye kwaphawuleka ukuthi lo mcimbi kade uhlelekile kodwa bekubuye kuhluphe imishini yomsindo esiteji obekuphazamisa abaculi yize bebecula nebhendi ephelele. Ukucula kwabo nebhendi ephelele esiteji kubathokozise kakhulu abantu.
Mayelana nesibalo esincane sabantu abahambele lo mcimbi, uMdu Ngcobo weTouch Afrika okuyinkampani ebeyihlela lo mcimbi uthe, okokuqala benza lo mcimbi, bagculisekile ngesibalo sabantu abafikile. “Njengoba sihlele ukuwenza minyaka yonke, sithemba ukuthi isibalo sizokwenyuka. Okubalulekile ukuthi abantu bawuthokozelile lo mcimbi,” kusho uMdu.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Bazovota e-Angola
2012-07-03 12:02
Luanda - Amaqembu ezombusazwe ayisishiyagalolunye ase-Angola azoba yingxenye yokhetho lukazwelonke oluzokuba ngukhetho lwesithathu kusukela izwe laytjhola inkululeko ngo-1975.
"INkantolo yoMthethosisekelo inike amaqembu igunya lokubamba ukhetho. Mahlanu amaqembu bese kuba yizinhlangano ezingumbimbi," kusho inkantolo, esitatimendeni.
Angu-27 amaqembu akade ecele ukuba yingxenye yokhetho, angu-18 kuwo achithiwe yinkantolo.
Iqembu elibusayo iMovement for the Liberation of Angola (MPLA) kanjalo neqembu eliphikisayo iNational Union for the Independence of Angola (Unita), azokuba yingxenye yokhetho.
Iqembu elisanda kusungulwa iBroad Convergence of Angolan Salvation (Casa), elisungulwe ngenyanga kaMashi, nalo lizokuba yingxenye yokhetho.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Michael Schumacher
uMichael Schumacher noma uSchumi (wazalwa ngomhlaka 3 Januwali(ngoMasingane) 1969) ungumshayeli weFormula 1 osuka eJalimani. Okwamanje usehlanganyele neqembu le Mercedes GP, futhi umlingani ashayela naye nguNico Rosberg. Kusukela ngo1994 kuya ku1995 uSchumi wayengumpetha womhlaba neqembu le Benetton Formula. Ngomnyaka ka2000 kuze kufikele emnyakeni wa2004, uSchumi wayengumpetha womhlaba neqembu le Scuderia Ferrari.
Iqembu[hlela | edit source]
- 1991: Jordan Grand Prix
- 1991-1995: Benetton Formula
- 1996-2006: Scuderia Ferrari
- 2010-...: Mercedes Grand Prix
Link[hlela | edit source]


text:
2014-12-22 18:06
Kushone umuntu oyedwa ngesikhathi imoyo abehamba ngayo iginqika endaweni yaseWaterfall, esifundazweni saKwaZulu-Natal.
2014-12-22 18:06
Abantu abane ekubalwa kubo nengane encane, bashonile engozini ehlanganisa izimoto ezimbili eyenzeke ku-R37, ngaseNelspruit, kusho abahambisa usizo oluphuthumayo.
2014-12-22 18:06
UMengameli wezwe uJacob Zuma, uzochitha usuku nezaguga nabantu abahlwempu, kusho umbiko weHhovisi likaMengameli.
2014-12-22 17:30
Abantu abane bashonile esehlakalweni sengozi yomgwaqo eyenzeke ku-N11, ngaseMnambithi, esifundazweni saKwaZulu-Natal.
2014-12-22 15:31
Amasela ashaye achitha nonodoli ongumfanekiso kaJesu, obubekwe endaweni yabadla izambane likapondo eWestville.
2014-12-22 15:31
Kudutshulwe kwabulwa owesilisa osolwa ngokubamba inkunzi empumalanga yeGoli ngokusho kwamaphoyisa aseGauteng.
2014-12-22 13:32
Sitholakele isidumbu sikamama ominze ezama ukuhlenga indodana yake nezinye izingane emfuleni iBerg River, ePaarl, kusho amaphoyisa esifundazweni saseWestern Cape.
2014-12-22 11:25
Owesilisa ukhalelwe ngamasongo kaSigonyela ngemuva kokutholakala nemoto eyebiwe eJabulani eSoweto ngokusho kwamaphoyisa aseGauteng.
2014-12-22 09:23
Ubhekene nenkinga yokuzichamela owesifazane oneminyaka engu-34 ubudala nokuyinto athi yaqala ngemuva kokubeletha umntwana wakhe wesibili amthola ngohlelo lokuhlinzwa.
2014-12-22 07:45
Kuboshwe abantu abane ngombhikisho walabo abaphiksisana nesenzo sesitolo uWoolworths sokuhwebelana nezinkampani zase-Israel eClaremont eCape Town ngokusho kwamaphoyisa.
2014-12-22 07:03
Owesilisa oneminyaka ebalelwa kwengu-50 ubudala ushone kabuhlungu ngemuva kwengozi enyantisa igazi yokushayisana kwezimoto emgwaqweni uWitkoppen eBloubosrand eGoli.
2014-12-21 13:48
Kushone umama nosana lwakhe olunezinyanga eziyisithupha ubudala, ngesikhathi beshaywa umphezulu endaweni yaseMphondi, ngaseNquthu.
2014-12-21 13:07
Umholi we-Economic Freedom Fighters uJulius Malema, usetshele abalandeli bakhe ukuthi abangene emhlabeni ekungasiwo owabo.
2014-12-21 11:38
Ngemuva kokusebenzisa imali engu-R54m, kulo nyaka, iSilo samaBandla uGoodwill Zwelithini kaBhekuzulu, usecele ukwengezelwa ngo-R10m, kuze ezokwazi ukubhekana nezindleko.


text:
HARARE—
Ele Melika lithi liyakhathazeka ngokuqonga komumo wodlakela eZimbabwe ngesikhathi leli lizwe libhekane lokhetho lisithi nxa ungaqhubeka ulakho ukuphazamisa impumela yokhetho. Linkuthazo iphume emhlanganweni kamsekeli kanobhala obona ngobudlelwano lamanye amazwe leMelika awenze lentathelizindaba eHarare ngolweSihlanu.
Iqula leziphathamandla zeMelika elethekelela eZimbabwe litshele umhlangano lentathelizindaba emahofisini esigaba sesigodlo seMelika esibona ngobudlelwano lozulu eHarare ukuba eleMelika lidaniswa yikubona udlakela lulokhe luqonga njalo lama pholisa esebenza esekela ibandla elithile lezombusazwe ethi lokhu kungaqubeka kungaphazamisa impumela yokhetho olukhululekileyo.
Ummeli weMelika eZimbabwe uMnumzana Bruce Warton wazise ukuba ukwethekelela kwalezi ziphathamandla kuleli, kuyimizamo yesigodlo sakhe yokuba kube lokukhulumisana lokuthuthukiswa kobudlelwano phakathi kwelizwe lakhe lele Zimbabwe. Lezi ziphathamandla zibambe imihlangano loMongameli Mugabe kunye lenhlanganiso ezizimeleyo kuleli.
Kubika intathelizindaba yeStudio 7 uMark Peter Nthambe osethulela loludaba.
Udaba lukaMark Peter Nthambe lokukhathazeka kweMelika ngodlakela eZimbabwe


text:
I-V40 nobuchwepheshe bokuvikelaComment on this story
SIMPHIWE NGUBANE
UKUBA nama-sensor ayisikhombisa, ubuxhakaxhaka besimanjemanje nonyazi lwe-airbag kwenze iVolvo Car Corporation yaba yinkampani yokuqala emhlabeni ukwenza lobu buciko obusezingeni eliphezulu.
Lezi ngezinye zezinto ezitholakala emotweni entsha yale nkampani i-Volvo V40 equkethe lolu hlobo le-airbag, olwaziwa nge-Pedestrian Airbag Technology.
Izingozi zomgwaqo ezibalelwa ku-25% eChina zimbandakanya abantu abahamba ngezinyawo. Ezwenikazi i-Europe balinganiselwa ku-14% bese kuthi eMelika babengu-12%. Isibalo sabantu abalimalayo sikhulu kunesabafayo. Isibalo esiphezulu sezingozi zomgwaqo okulimala kuzo abantu emakhanda sidalwa yisakhiwo semoto esiqinile esingaphansi kwe-bonnet panel, unqenqema oluphansi le-windscreen nama-A pillars.
Lena ngenye yezinto iVolvo Car Corporation eqale yazibheka ngaphambi kokwakha i-Pedestrian Airbag Technology. Lobu buchwepheshe bubonakale ngesikhathi kwethulwa iVolvo V40 eGeneva ekuqaleni konyaka. Le moto esanda kwethulwa igabe nge-five-door hatchback esesitayeleni, iyi-sport futhi iphethe ubukhazikhazi base-Scandinavia
Ngokusho kukaMnuz Thomas Broberg, i-Senior Technical Advisor Safety kwa-Volvo uthe: “Siyazigqaja ngokuthi sakhe imoto ene-airbag yabantu abahamba ngezinyawo. Inhlosongqangi ngokwakha kwethu le-airbag wukuthi sivikele abahamba ngezinyawo ezehlakalweni ezithile uma bembandakanyeka engozini yemoto ukuthi bangalimli ekhanda.”
Lama-sensor ayisikhombisa afakwe ngaphambili ku-bonnet yale moto enziwe ngendlela yokuthi akwazi ukuthumela ngokushesha umyalezo kwi-control unit.
Ngaphambi kokuthi imoto ishayise noma yini kunezimpawu ezishintsha ngokushesha.
Kungalesi sikhathi-ke lapho ama-airbags avele aphume khona ngokushesha ezwa ukuthi lokhu azokushayisa ngunyawo lomuntu.
IKHUPHULA I-BONNET NGO-10 CENTIMETRES
Ihhuku le-bonnet ngalinye elilekelelwa yi-pyrotechnical release mechanism, livele libhoncule ophini bese lidedela ingemuva le-bonnet ngokushesha. Ngalesi sikhathi, i-airbag esuke isebenza ivele igcwalise ngokushesha umoya. Ngesikhathi sokuyigcwalisa komoya, i-airbag ifukula i-bonnet. Iyikhuphula ngama-centimetre angu-10 ihlale kanjalo kule ndawo.
UBroberg uthi le-airbag inemisebezi emibili emqoka. Umsebenzi wokuqala ngowokuthi ifukule i-bonnet ivule isikhala, owesibili owokuvimba indawo engezansi ku-windscreen ukuze umuntu angalimali uma etholana phezulu nayo.
Uma isigcwele umoya, i-airbag imboza yonke i-windscreen wiper recess. Lokhu kwenza ukuthi angaphazamiseki umshayeli akwazi ukubona lapho eyakhona. Konke lokhu kuthatha amasekhondi ambalwa kwenzeka.
Kusetshenziswe imifanekiso yezinyawo eyakhiwe kuhlolwa le-airbag. Isebenza ngesivinini esiphakathi kuka-20 kuya ku-50km/h ukushesha kwayo. U-75% wezingozi ezimbandakanya abantu abasuke behamba ngezinyawo zithatha u-40km/h.
“Sakhe lobu buchwepheshe sisebenzisa imifanekiso nge-khompyutha nemilenze nekhanda okufana nokomuntu. Sisebenzise izindlela eziningi senza lolu cwaningo olube yimpumelelo,”kusho uBroberg.
Le airbag yakhiwe ngesikhwama esine-gas generator. Kuthatha isikhathi esingaphansi kwe-second ukuthi sigcwale ngesikhathi sengozi.
Akukhona okokuqala abakwaVolvo benza ubuchwepheshe obuvikela abantu abahamba ngezinyawo. Kuzokhumbuleka ukuthi ngo-2010 iVolvo Car Corporation yethule obunye ubuchwepheshe obaziwa nge-Pedestrian Detection. Lobu buchwepheshe bukwazi ukunqanda ingozi ingakenzeki ngesivinini esingafinyelela ku-35km/h uma umshayeli wemoto engakwazanga ukuyigwema ngesikhathi.
Lokhu kukwazi ukwehlisa ijubane le moto ngaphambi kokuthi kwenzeke ingozi.
Lena ngenye yezindlela zakwa-Volvo Car Corporation
yokunciphisa isibalo sezingozi zomgwaqo ezidlula nemiphefumulo yabantu abaningi.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Umndeni oshonelwe ucela kufakwe amanethi olwandle
2011-01-18 10:02
East London - Umfokamufi obengumntwezi osemncane obulawe ushaka olwandle lwasePort St Johns ngempelasonto usecele uhulumeni ukuthi welekelele ngokufaka amanethi azovimbela oshaka.
"Sekwanele manje," kusho u-Avuyile Ndamase, nongubhuti omdala kaZama Ndamase, etshela iDispatch Online.
"Yinye kuphela impendule; ukufaka amanethi azovimbela oshaka. Oshaka sebeyayazi lendawo manje--kungakho bahlala baphinde babuyele kuyona.
"Asisafuni ukuntweza lana manje."
UNdamase, obengomntwezi weBorder wesifundazwe, uhlaselwe ushaka olwandle lwaseSecond Beach ePort St Johns esifundazweni sase-Eastern Cape ngoMgqibelo. Wopha waze washona esemanzini.
Kanti obesengumuntu wesihlanu ukuhlaselwa ushaka kuloluya lwandle eminyakeni emithethu.
- SAPA


text:
S’BU MASANGO
UMCULI kamaskandi uZibokwakhe Mnyandu odume ngelikaPhuzekhemisi usezosheba umculo nokuhlela imicimbi yawo.
UPhuzekhemisi utshele Isolezwe ukuthi uhlela uMdoni Music Festival ozokuba ngoDisemba 16, eScottburgh eningizimu yeKwaZulu-Natal.
Uthe inhloso yokungena kulo mkhakha yingenxa yokuthi abantu abahlela imicimbi abazi lutho ngomculo kanti benjalo nje bayabaqola.
“Ngihlela umcimbi ohlanganisa abaculi abehlukene ngisho nabamhlophe imbala. Le festival izoba nazo zonke izinhlobo zomculo ezithandwa abantu abamnyama nabamhlophe. Kuzobe kukhona ngisho amaqembu abamhlophe,” kusho lo maskanda.
Uthe izodonsa abantu abaningi abaqhamuka ezindaweni ezahlukene nezinhlanga ezahlukene.
Ukuqinisekisile ukuthi izoba minyaka yonke, uthe abaculi abazocula kule festival ngabadumile bakuleli kanti eminye imininingwane izotholakala ngokuqhubeka kwesikhathi.
Ukhuluma kanje uPhuzekhemisi usezinhlelweni zokungena estudiyo eyoqopha ngoJulayi.
Uphinde wathi usazoqhubeka nomaskandi.
Services


text:
Lulama ngokushesha qhawe lethu - Abafundi
2012-12-11 15:08
Cape Town - Amalungu e-African National Congress kanye nabantu abaningi baseNingizimu Afrika, badlulise umlayezo kuloyo
owabe enguMengameli wezwe uNelson Mandela, 94, bethi akalulame ngokushesha.
UMandela wangeniswa esibhedlela ngoMgqibelo, odokotela bathi unenkinga emaphashini.
Nansi imilayezo yabafundi beZindaba News24:
UMfuthi MaSondiya Kasa MaSondiya uthe: Ngimfisela ukwelulama kodwa uma imihla yakhe seyiphelile angeke simvimbe uMdali ukuthi athathe okungokwakhe.
Lisebenzile iqhawe, kobe konke sekufeziwe emehlweni omdala wezinsuku.
UThembisile Fuyane uthe: Ngikufisela ukululama okuhuthumayo Madiba, siyakuthanda.
UShoba Siyabonga uthe: Tata sikufisela ukululama okusheshayo, sengathi iNkosi ingaqhubeka ikugcine.
USteve Zakhele Mthethwa uthe: Ngimfisela ukululama okusheshayo, uma kukhona okwenzekayo, izobe isishayile vele.
UMzwandile Ngwazi Jila uthe: INkosi ikubusise babaHolihlahla Nelson Mandela.
UKhombisile Mayeza uthe: Phephisa baba, phila nje tata Madiba. Sathola inkululeko ngenxa yakho.
Wakhathalela inkululeko yomuntu omnyama, qina qabane, siyakuthanda.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Lwalushaqisa olwaseMarikana - Ubufakazi
2013-01-24 14:08
Rustenburg - Isikhulu senyunyana, phambi kwekhomishini kaFarlam ngoLwesine, sikhumbule ngokuthuka esaba nakho ngesikhathi sizwa izindaba zokuthi amaphoyisa adubule abulala abavukuzi abangu-34.
"Lezi zindaba ngazizwa emsakazweni. Ngethuka ngoma,” kusho uNobhala weNUM ngaphansi kwezokuphepha kwabasebenzi u-Erick Gcilitshana etshela ikhomishini eRustenburg.
Ube ngufakazi wokuqala obizwe yiNUM. Wayengumxazululi ophezulu ngesikhathi abasebenzi baseLonmin betelekile eMarikana ngo-Agasti. Kanti futhi uphinde abe ngumsebenzi wakhona eLonmin.
UGeoff Budlender, ongomunye wabahola ubufakazi, umbuze ukuthi wenza njani ngemuva kokuzwa lezi zindaba.
"Angisakhumbuli kahle. Ngiyakhumbula kodwa ukuthi ngafonela inkampani ukuba iqinisekise.”
Ube esebuzwa ukuthi kukhona yini isinyathelo asithatha ngemuva kokuba esesitholile isiqinisekiso, uphendule wathi: “akukho engakwenza.”
UGcilitshana uzophinde aphonswe imibuzo ngummeli weLonmin uSchalk Burger.
Ikhomishini iphenya ngokubulawa kwabantu abangu-44 ngesikhathi kunesiteleka emayini ngonyaka ofile.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuboshwe obesonga ngokubulala eMelika
2012-12-21 10:04
Los Angeles - Amaphoyisa e-Arizona athi abophe intombazane, 16, evele ku-internet ithi izobulala kulale uyaca esikoleni efunda kuso bese iyazibulala nayo.
Le ntombazane efunda eRed Mountain High School,
eMesa, nokuyindawo yabadla izambane likaPondo ePhoenix, kusho owamaphoyisa aseMaricopa County uJoe Arpaio
esitatimendeni.
"Le video ibonakale kuYouTube," kuqhuba lesi sitatimende.
Amaphoyisa abe esegasela ekhaya lale ntombazane, ase ayihlaba ngemibuzo kukhona abazali bayo, yase iyaboshwa ngemuva kokuvuma ukuthi iyifakile le video ku-internet.
Kwenzeka lokhu nje izwe lisashaqekile ngokubulawa kwezingane zesikole samabanga aphansi ezingu-20 nabantu abadala abayisithupha ngesonto eledlule.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- AFP


text:
Indoda ibulale umkayo nendodana
2012-03-20 10:02
Johannesburg - Indoda yasePitoli idubule yabulala umkayo nendodana yayo engayizali, emzini wabo oseDorandia ngoMsombuluko.
Kuthiwa ikhehla leli elineminyaka engu-61 ubudala lithukutheliswe ukuthola ukuthi indodana eneminyaka engu-42 ubudala ifuna ukuzama ukuthola umndeni wayo wangempela.
Okhulumela amaphoyisa uCaptain Lungelo Dlamini uthi indodana ebikhona kwehla lesisi gameko uDerick, uthi kube nengxabano evuthayo kulo muzi.
Uthi ikhehla libe seliphuma labuya nesibhamu ladubula u-Innus ekhanda, laqeda ladubula umkalo.
Bobabili bashonele endaweni yesehlakalo.
Umsolwa kumanje uphekwa ngemibuzo ngamaphoyisa.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
I-NPA izocela kudingidwe ngezindleko zawakwaKito
2013-02-05 14:02
Durban - INhlangano yezokuShushiswa koMphakathi kulindeleke ukuthi ikhulume namaphoyisa mayelana nokukhokhelwa kwezindleko zomthetho, zamaphoyia angu-28 abhekene namacala ahlanganisa awokubulala nokusebenzisa budedengu imali.
Lokhu kuvezwe kafishane eNkantolo eNkulu eThekwini, la bekuvela khona abasolwa abangu-28 ababesebenza esiteshini samaphoyisa eCato Manor, nabaziwa ngokuthi bangomashayabhuqe.
Bekulindeleke ukuthi kunqunywe usuku lokuqala kwecala, nokho uMshushisi uSello Maema watshela inkantolo ukuthi kumele icala lihlehle kuze kuzolungiswa kahle izinto ezithinta abameli.
Abasolwa babhekene namacala alinganiselwa ku-70, ahlanganisa awokusebenzisa budedengu imali, ukubulala kanjalo nokuzama ukubulala.
Laba kuthiwa babesebenza ngaphansi komyalelo wenhloko yabo uJohan Booysen, okumanje uyiNhloko yophiko loKlebe.
Bangu-30 abasolwa ababoshwa, nokho uCaptain Vincent Auerbach noCaptain Neville Eva, sebashona.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
IPirates iyizintandokazi kowe-TKO - Myeni
2011-12-07 07:20
Johannesburg - USifiso Myeni uthi ulindele umdlalo onzima uma ezakhe iBidvest Wits sezibhekene ne-Orlando Pirates kowamanqamu kuTelkom knockout Cup eMoses Mabhida Stadium, kubika iKickOff.com.
IWits yashaya iPirates ngo 3-1 koweligi ngenyanga eyedlule, kodwa uMyeni uthi ngeke bathembele kulokho.
UMyeni, 23, uthe njengoba iPirates izobe igabe ngabo bonke abadlali bayo abamqoka, lokho kuzokwenza izinto zithi ukuba nqala.
Ngesikhathi amaBhakabhaka eshaywa yiWits abadlali ababengekho ngoBenni McCarthy, Lucky Lekgwathi, Andile Jali, Daine Klate noRuben Cloete.
“Ngiyaluzwa udumo lukaBenni McCarthy. Siyezwa ukuthi udlala kahle kakhulu," kusho uMyeni.
- “Like” ikhasi lethu kuFacebook ukuze uthole izindaba ngolimi lwakho
- Landela IzindabaNews24 kuTwitter
- News24


text:
LUNGI LANGA
UKHALA ngokulindiswa umnyama ongenafu umfana (21) okhubazeke emuva kokujova esokwa emtholampilo waseHammarsdale.
USiphesihle Mthembu waseHammarsdale ongasakwazi ukuhamba emuva kokujova ngoMeyi emtholampilo iPeaceville uthe namanje usalinde ukuzwa ngophenyo loMnyango wezeMpilo ngodaba lokulimala kwakhe emuva kokuthi uMnyango uthembise ukuthumela iziphathimandla ezizombheka emuva kokuthintwa kwawo yiSolezwe ngodaba lwakhe.
“Bagcine ukufika ngesonto eledlule ngesikhathi besanda kuthintwa yiphephandaba. Ngesikhathi befika bangitshela ukuthi bazothumela onompilo abazofika bezongifunza iphalishi kepha akuzange kufike muntu,” kusho uMthembu.
Uthe okumxakayo ngalolu phenyo olwenziwayo wukuthi akekho udokotela oseke wathunyelwa ukuzomxilonga.
Useze wangena esibhedlela eMariannhill ngenxa yokugula kanti namanje akekho oseke wafika evela emahhovisi oMnyango ukuzobheka ukuthi akuhambelani yini nesigameko sokujova kwakhe belungisela ukumsoka. UMthembu uthe waphelelwa amandla waquleka ngoLwesihlanu kanti lokhu sekuholele ekutheni asebenzise isihlalo esinamasondo ngoba akasakwazi ukusebenzisa izinduku.
Umhlengikazi osebenza komunye umtholampilo owenza izinhlelo zokusoka ongafunanga ukudalula igama lakhe watshela Isolezwe ukuthi kungenzeka ukuthi uMthembu wajovwa ngomjovo omningi kunalowo owawudingeka noma akajovwanga ngendlela noma waliwa wumjovo.
Izolo, uNkk Penny Dladla woMnyango wezeMpilo KwaZulu-Natal uthe seluphothuliwe uphenyo ngesimo sikaMthembu. Uthe basathumele imininingwane yalo ehhovisi lenhloko yoMnyango wezeMpilo.
Services


text:
UNQATSHELWE ibheyili umsolwa obhekene necala lokudlwengula ugogo oneminyaka engu 94 endaweni yakwaSwayimane emasontweni amathathu edlule.
UKhulekani Ndlela (osesithombeni) uvele enkantolo yase-New Hanover izolo ezofaka isicelo sebheyili kodwa sachithwa. Ngokusho kwabe-National Prosecuting Authority icala libe selihlehliselwa u-Agasti 28 ukuze kunikwe abaphenyi esinye isikhathi sokuqhuba uphenyo.
Lona wesilisa oneminyaka engu 28 kuthiwa wabhozomela ugogo ngesikhathi eyongena endlini yakhe ngoJulayi 23.
Udaba lokudlwengulwa kwalona wesifazane lwathinta izwe lonke njengoba nezinhlangano ezilwa nokuhlukunyezwa kwabantu besifazane, izingane nabantu abakhubazekile zakuhlaba.
Emuva kwalesi sigameko kuphinde kwadlwengulwa abanye ogogo ababili esifundazweni saKwaZulu-Natal ezigamekweni ezihlukene.
EWartburg kwadlwengulwa omunye ugogo olinganiselwa eminyakeni engu 82 ngendlela efanayo. Kwesinye isehlakalo ugogo olinganiselwa eminyakeni engu 62 wadlwengulwa kwaDambuza eMgungundlovu maqede wabulawa.
Services


text:
CELANI SIKHAKHANE noMLUNGISI GUMEDE
INGENA ingenile imiyalezo yenduduzo emndenini wesishoshovu samalungelo abantu esayibamba ishisa ngesikhathi somzabalazo uMfundisi Dkt Khoza Elliot Mbuyisa Mgojo ngemuva kokudlula emhlabeni ngokuzuma izolo ekuseni.
UMgojo (80) ushonele esibhedlela lapho ebengeniswe khona exinwe wukugula.
UMengameli wezwe uMnuz Jacob Zuma ungomunye wabakhalise umndeni wadlulisa namazwi enduduzo, wathi isizwe silahlekelwe sonke ngokushona kukaMgojo.
UNobhala we-ANC KwaZulu-Natal uMnuz Sihle Zikalala uthe uMgojo ubengumholi obehlukile kwabanye ethanda abantu enza isiqiniseko sokuthi amalungelo abo nentando yeningi iyahlonishwa.
“Ukudlula emhlabeni kukaMgojo kudale ukuthi izwe nombutho kaKhongolose walahlekelwa wumholi onohlonze,” kusho uZikalala.
Uthe uMgojo ubengumholi wezenkolo kodwa enganqeni ukuzimbandakanya nezombusazwe ngesikhathi esinzima somzabalazo.
“Ungomunye wabaholi bezenkolo abaphumela obala bawugxeka uhulumeni wobandlululo, waphinde wanxusa ukuthi kube khona ukulingana ngokwenza lokho wazibeka engcupheni yokuthi aboshwe noma abulawe,” kusho uZikalala.
UZikalala uthe kubuhlungu ukuthi uMgojo udlule emhlabeni i-ANC isithathe isinqumo sokumenza umfundisi wayo esifundazweni. Uthe lesi sinqumo sisanda kuthathwa, wengeza ngokuthi bekumele agcotshwe ngoLwesine olwedlule kodwa umndeni wacela ukuthi umcimbi uhlehliswe ngoba esesibhedlela.
UNdunankulu waKwaZulu-Natal uDkt Zweli Mkhize uthe umufi ubeyisakhumizi esidala esingasabi lutho futhi ebesihlale sizimisele ngokuveza izimfumo zabantu abadala.
“Sizomkhumbula ngokuthi ubehlale ebuza uhulumeni ukuthi kungani abantu abadala bencishwa ithuba lokubamba iqhaza ezinhlelweni ezifana nokuthuthukiswa kwemigomo nezidingo zabo,” usho kanje.
Indodana kaMgojo uMnuz Mxolisi Mgojo ithe uyise udlule emhlabeni ngemuva kokugula okumxine kusuka ngonyaka odlule ephuma engena ezibhedlela.
“Yize ubaba ebengumuntu wabantu futhi ezinikele emzabalazweni nasenkonzweni, ubeqinisekisa ukuthi uyazinika isikhathi sokuba nathi nokuthi siyakuthola esikudingayo,” kusho indodana.
Iveze ukuthi uyise bazomfihla ngoLwesibili oluzayo (Septhemba 11) eGamalakhe, ePort Shepstone.
Services


text:
Ezinye izindaba...
Ningizimu Afrika...
I-Independent Electoral Commission (IEC) isikuqinisekisile ukusula esikhundleni kukaPansy Tlakula nobenguSihlalo wale khomishana eyongamele ukhetho kuleli.
USomlomo wePhalamende uBaleka Mbete usephinde wexwayisa amalungu e-Economic Freedom Fighters ukuthi ngeke asibekezelele isiphithiphithi kulesi sikhungo.
UNgqongqoshe wezobuCiko namaSiko kuleli usesabise ngokuthatha izinyathelo zomthetho ngekhasi elibhalwe igama kwafakwa nesithombe sakhe nomkakhe kuFacebook, kusho umbiko.


text:
INTATHELI YESOLEZWE
ABANTU baseNingizimu Afrika sebenxuswe ukuba bawagcwalise ngeqiniso nangokwethembeka amafomu ezentela akwaSouth African Revenue Service (Sars) kulo nyaka ka-2012.
UNgqongqoshe wezeziMali, uMnuz Pravin Gordhan (osesithombeni) utshele abezindaba epitoli izolo wathi bazowukhomba umuzi onotshwala abazogcwalisa amafomu entela ngemininingwane engamanga.
Uthe bazothathelwa izinyathelo zomthetho baphinde bahlawuliswe enkulu imali.
“Ukuze uhulumeni akwazi ukuletha izidingo kubantu, kukwazi nokuthi abantu abahlwempu baseNingizimu Afrika bahlomule kule mali yentela ekhokhwa ngabantu bakuleli, sizama ngakho konke okusemandleni ukubuyisa ukwethembeka kubantu ngendlela yokuthi bakwazi ukusho iqiniso baveze imali abayiholayo, bangaqambi amanga. Sibuyisa ubuntu obuzokwenza ukuthi yilowo nalowo akwazi ukwenza into acabangele nabanye,” kusho uGordhan.
Isigaba salo nyaka sokukhokhwa kwentela yisikhathi lapho umuntu nomuntu kudingeka alethe i-Income Tax Returns yonyaka. Isigaba sokuqoqwa kwentela yalo nyaka siqale kuyo le nyanga.
“Kunabanye abantu abangavezi iqiniso ngemali abayitholayo. Bonke labo abaqamba amanga bazothathelwa izinyathelo ezinqala, kuzosebenza umthetho,” kusho uGordhan.
Izolo uKhomishana kwaSars, uMnuz Oupa Magashula, uveze izindlela eziningi zobuchwepheshe obuzokwenza kube lula ukugcwaliswa kwamafomu entela kulo nyaka. Ubale ukusetshenziswa kwama-SmartPhones, eFiling Application nama-iPads.
Services


text:
Kuboshwe abafundi e-UKZN
2012-08-22 16:23
Durban - Abafundi abahlanu basesikhungweni semfundo ephakeme i-University of KwaZulu-Natal, ophikweni iHoward College, baboshiwe ngesikhathi kuqhubeka umbhikisho wabafundi.
UCaptain Thulani Zwane uthe amaphoyisa asebenzise amathangi amanzi ukuzama ukuhlakaza isixuku ekade sibhikisha.
"Samukele umbiko othi kunombhikisho oqhubekayo futhi sekuphazamiseke ukufunda. Amaphoyisa abe esebopha abafundi ekade beqhuba umbhikisho onodlame," kusho okhulumela isikhungo uNomonde
Mbadi.
UMbadi uthe sekuhlelwe umhlangano ozokuba phakathi kwabafundi nabaphathi benyuvesi.
"Isikhungo sikugxeka kakhulu ukuphazanyiswa kokufunda nokwesatshiswa kothisha kanye nabafundi," kusho uMbadi.
Umbhikisho uqale ngoLwesibili, amaphoyisa alokhu esiqaphile isimo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
UMNDENI wentombazane yaseGrahamstown e-Eastern Cape egwetshwe iminyaka engu-15 ngecala lokubanjwa ishushumbisa izidakamizwa eThailand uthi ukhathazekile ngesigwebo esinikwe indodakazi yawo wabe usucela ukuthi unikwe isikhathi njengomndeni ngesimo obhekene naso. Kulindeleke ukuthi umndeni uhlangane ucubungule ngalesi sigwebo
UNolubabalo “Babsie” Nobanda (osesithombeni) uphinde wahlawuliswa no-R250 000 ngaphezu kwesigwebo.
Wabanjwa eThailand eshushumbisa izidakamizwa ezifake ezinweleni.
Ugwetshwe izolo yinkantolo yaseBangkok ngemuva kokubanjwa esikhumulweni sezindiza nezidakamizwa ayezifake kuma-dread.
Okhulumela uMnyango wezobuDlelwano namaZwe angaPhandle, uMnuz Clayson Monyela, uthe ubezogwetshwa iminyaka engu-30 kodwa isikhathi sakhe sehliswa ngoba akazange elokhu eqamba amanga.
“Ube esehliselwa isigwebo ngohhafu wanikwa iminyaka engu-15. Siyaxhumana nomndeni wakhe sisebenzisana nenxusa eliseThailand futhi sisazoqhubeka simvakashele ngisho ejele siyomnika usizo aludingayo,” usho kanje.
Waboshwa ngoDisemba esuka eBrazil, watholakala ne-cocaine engu-1.5kg engabiza u-R1.2 million.
Wavuma ukuthi wayeqashiwe ukuthi ashushumbise lezi zidakamizwa njengoba ayelibangise ehhotela laseBangkok.
Ubemelwe ngummeli wombuso waseBangkok kanti umndeni ubuhlele ukuthumela umuntu obezothamela ukukhishwa kwesigwebo izolo kodwa uhambo lwahoxiswa.
Unina, uHonjiswa Mbewu, ukuqinisekisile ukuthi ngeke kusaba khona ozohamba ngoba udokotela umtshele ukuthi unokhwantalala.
“Udokotela uthe nginokhwantalala ngakho ngeke ngikulungele ukuthi ngihambe.”
Labo okusolwa ukuthi bathuma uNobanda bebengakaboshwa.
Services


text:
MLUNGISI GUMEDE
KUNETHEMBA lokuthi uzothela izithelo umhlangano wanamuhla kaNgqongqoshe wezokuThutha nokuPhepha KwaZulu-Natal uMnuz Willies Mchunu nosomatekisi baKwaDukuza ngodaba lokumiswa kokusebenza kwamateksi kule ndawo.
Okhulumela lo Mnyango, uMnuz Kwanele Ncalane, uthe uma zonke izinhlaka ezithintekayo zizobambisana lolu daba lokumiswa kokusebenza kwezimoto luzoxazululeka.
“Sinethemba elikhulu ukuthi umhlangano wethu uzoba yimpumelelo nabagibeli bakwazi ukuthola izinto zokuhamba,” usho kanje.
Osomatekisi baseStanger bathathe isinqumo sokuthi bakumise ukusebenza kwamatekisi ngoba bekhala ngokuthi abanazo izimvume zokusebenza.
Izimvume zokusebenza zikasoseshini waseStanger nowaKwaMaphumulo zamiswa uMnyango ngemuva kokuthi lezi zinhlangano zatholana phezulu zibanga imizila kwashona inqwaba yabantu.
Le mpi iqale ngo-2002 yaze yaphela ngo-2005.
Kusukela ngo-2006, labo soseshini bebesebenza ngaphandle kwezimvume njengoba inhlangano yaseStanger ngeledlule inqume ukuzimisa izimoto zayo.
Ozakwabo baKwaMaphumulo bona bayaqhubeka nokusebenza yize izimbangi zabo zimile.
USihlalo kasoseshini waseStanger uMnuz Sanele Zondi usole uMnyango ngokuhudula izinyawo ekulungiseni lesi simo.
“Kufanele ngabe le nkinga kade yalungiswa kodwa ngoba uMnyango wethu awuzikhathalele izimpilo zabantu,” usho kanje.
Abantu bakule ndawo bathe sebewadubile amatekisi noma esengabuya angeke besawasebenzisa ngoba sebehlukumezeke kakhulu engekho.
Bathe bancama ukusebenzisa amabhasi nezinye izinhlobo zezithuthi kunokuthi babuyele ematekisini.
USihlalo wezinhlangano zamatekisi kwisifunda iLembe uMnuz Bongani Shamase naye uhambe emazwini kaNcalane wathi unethemba lokuthi umhlangano wanamhlanje uzophuma nesisombululo.
Services


text:
LUNGI LANGA
AKAZISOLI ngokungena emculweni esemdala yize ebona sengathi ngabe impumelelo yakhe isheshe yamfikela umculi we-jazz.
UNomalanga Hlubi (46) waseMgungundlovu akakuboni kwamonela izinto ukumvimba kwabazali bakhe ukuthi angene emculweni.
Unina owayenguthisha noyise owayenguthishanhloko babefuna aqhubeke nokufunda ame kancane ngokucula. Walalela, waqhubeka nokufunda.
“Abazali bami babefuna ngiqhubeke nokufunda nami angizange ngibaphoxe. Ngenza izifundo zobuthisha,” kusho uNomalanga, onguthisha eNzuzwenhle Primary, eMgungundlovu.
Uthe kwakufanele aye eGoli eyocula futhi ethole ithuba lokuqopha, abazali bakhe bathi akagxile ezifundweni zakhe.
Noma ebone lokhu kumsizile akasiboni isidingo sokuthi ezinye izingane ezifuna ukungena emculweni zingangeni zisakhula.
Yingakho ezama ukusiza labo abanesifiso sokungena emculweni.
“Ingane yami, uSiphokazi, iyakwazi ukucula kepha ithanda kakhulu iMaths ne-Accounting, nokho uma ingathi ifuna ukungena emculweni ngeke ngiyivimbele,” kusho uNomalanga.
Yize eqale ukucula emicimbini esekhulile, useke wacula emicimbini efana noGu Jazz Festival.
Unxuse abazali ukuthi bazeseke izingane zabo ukuze zibe yilokho ezifuna ukuba yikho.
“Ukuqala kwami sengikhulile kungenze ngakwazi ukuhlela ngazazi nokuthi yimuphi umculo engifuna ukuwenza. Kwenze kwalula nokuzikhethela indlela engifuna ukusebenza ngayo,” kusho uNomalanga.
Amanye amanoni aziwa ngawo yilelo elithi Hhayi Webakithi nethi I’d Rather Be Singing. Uthe uyayithokozela indlela abantu abatshengisa ngayo ukumxhasa kulo mculo awenzayo njengoba kungenye yezinto ezimenza afise ukuqhubekela phambili nawo.
Services


text:
Uzovela obefuna ukuthwala ngonkosikazi
2013-02-14 08:42
Mayfield - Kulindeleke ukuthi ivele eNkantolo yeMantshi yaseBenoni indoda esolwa ngokubulala unkosikazi wayo ngokumshumpula ikhanda ngoba ifuna ukumsebenzisela umuthi e-East Rand, kusho amaphoyisa aseGauteng.
Uboshwe ngesikhathi ikhanda likankosikazi litholakala endaweni yokugezela, isidumbu sakhe sisegumbini lokulala emzini wabo oseMayfield, eDaveyton, kusanda kuba yiphakathi kwamabili ngoLwesibili, kusho uCaptain Alfred Nakana.
“Uthe ikhanda likankosikazi ubezoliyisa KwaZulu-Natal nalapho abezolisebenzisela khona umuthi wokuthi abe yinjinga,” kusho uNakana.
Le ndoda ibihleli nomndeni wayo ngesikhathi ithi izingane aziye kolala, yabe isigwaza ibulala unkosikazi wayo yamshumpula ikhanda.
Ibhadanywe yindodana yabo, 15, nebese iphuma iyofuna usizo kanti izozithela evenini yamaphoyisa.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
SIMPHIWE NGUBANE noNOKUBONGWA PHENYANE
USADUNGUZA ebumnyameni umndeni womshayeli wetekisi ongowesifazane onyamalale ngoDisemba netekisi eyayilayishe abagibeli isuka eThekwini ilibangise eMandeni.
Ushicilelo leSolezwe langoJanuwari 30 nonyaka lubike ngokunyamalala kukaNksz Noma Dladla (39) okuze kube yimanje umndeni wakhe usumbheke emakhazeni nasezibhedlela awumtholi.
Umnikazi wetekisi, uMnuz Gqokinsimbi Ngubane, wazifikela mathupha emahhovisi aleli phephandaba ezobika ngale mbedumehlwana ayethi imphithanisela ngekhanda.
Ohlobene noNksz Dladla, okunguNksz Zama Dladla ubesesiteshini samaphoyisa iDurban Central izolo ezobika ngokunyamalala kukamamncane wakhe athe sebemthungathe kuzo zonke izindawo abekhonjwa kuzona kodwa lutho ukumthola. Ubephelezelwa yisoka elidala likaNksz Dladla nomngani.
“Siyakholelwa wukuthi usaphila umama wethu lapho ekhona ngakho sicela ubuye unembeza kubantu ngokuthi basibuyisele yena. Noma ngabe sewabulawa sicela okungenani basitshele lapho isidumbu sakhe sikhona ukuze sibone ithambo lakhe silingcwabe ngoba abehli ubuthongo kusuka mhlazane enyamalala,” kusho uZama obesuka ePort Shepstone.
Umngani kalo somatekisi ongathandanga negama lakhe esabela ukuphepha kwakhe, utshele Isolezwe ukuthi ugcine ukukhuluma noNksz Dladla ngoDisemba 22 emcela ukuthi amwashele izingubo zokugqoka. Uthi ngaleso sikhathi watshelwa ngumshayeli wetekisisi ukuthi useseMvoti endleleni ubuyela eThekwini.
“Ngamlinda ubusuku bonke ngaze ngagoduka engafiki. Ngakusasa ucingo lwase lukhala lungabanjwa muntu, ekugcineni lwaphendulwa yindoda eyazibiza ngoMandla ikhuluma ulimi lwesiZulu olungaqondile eyathi isebenza noNoma erenki yamatekisi engayichazanga. Yabuye yajika inkulumo yathi iseCasino ngakho mangiphuthume emakhazeni asePinetown uma ngifuna ukubona isidumbu sikaNoma,” kuchaza umngani kasomatekisi.
Uthe bamthungatha bancama umngani wakhe okuze kube yimanje abamtholi enombolo yocingo lwakhe ayisasebenzi uma beyifonela.
Okhulumela amaphoyisa, uCaptain Khephu Ndlovu, uthe uphenyo luyaqhubeka, wanxusa nanoma ngubani ongaba nolwazi ukuthi ukuziphi izinkalo uNksz Dladla ukuba athinte uLt Colonel Zandile Sibeko enombolweni ethi: 031 325 4281/5306.
“Sivule icala lokulahleka komuntu. Sinxenxa abantu abangaba nolwazi olungaholela ekutholakaleni kwakhe ukuba banikezele ngolwazi emaphoyiseni,” kusho uNdlovu.
Khonamanjalo, sitholwe ngumfana olusa izinkomo sidindilize ehlathini isidumbu somshayeli wetekisi onyamalale ngenyanga edlule ngesikhathi ehamba ekhaya ethi uyobona inyanga kwaba wukumgcina. Isidumbu sikaMnuz Sydney Thulani Gcabashe (47) waKwaMaphumulo sitholwe sesimathambo amhlophe kunesibhamu eduze kwaso. Amaphoyisa asola ukuthi wazibulala ngaso.
Services


text:
UKWETHULWA kwe-Ford Figo nokufika kuzwakale kwe-Ranger kubonakale kube nomthelela omuhle ekudayisweni kwezimoto zakwa- Ford Motor Company of Southern Africa (FMCSA).
UJuni kube ngenye inyanga enhle ekudayisweni kwezimoto kuleli ikakhulukazi lezo ezingama Light Commercial Vehicle (LCV).
Ukuthengwa kwalezi zimoto ngenyanga edlule kunyuke ngo 22,1% okusho ukuthengwa kwezimoto ezingu 13 421 ngo Juni nje kuphela.
Ukuthengwa kwezimoto ezincane nakho kuhambe kahle njengoba kunyukile ngo 14,3% okusho izimoto ezingu 35 918. Lezi zibalo zikhishwe abe-National Association of Automobile Manufacturers of SA (Naamsa). Ukuthengwa kwe-Ford Figo kukhule ngo 23,8% uma kuqhathaniswa noMeyi kulo nyaka. Enye imoto ebonakale ishintsha izinto kube iToyota Etios efike yashintsha izinto yadlula kude iVW Vivo ebilokhu kuyiyo ezihola phambili ezimotweni ezincane. Ezimotweni ezinkulu kubonakala kusazoba umqansa ukuqhwakela ngaphezulu kwe Toyota Hilux njengoba isalokhu izihole njalo phambili. IChevrolet Utility esanda kwethulwa nayo abathengi kubonakala beyamukele ngezandla ezimhlophe njengoba ilele endaweni yesibili ngezimoto ezingu 1 737 ezidayisiwe ngenyanga edlule.
TOP PERFORMING: NEW PASSENGER VEHICLES
1. Toyota Etios 2 105
2. VW Polo Vivo 2 092
3. VW Polo 2 048
4. Ford Figo 1 371
5. BMW 3-Series 1 280
6. Toyota Fortuner 1 030
7. Toyota Corolla 854
8. Renault Sandero 603
9. BMW 1-Series 528
10. VW Golf 6 481
NEW LIGHT COMMERCIAL VEHICLES
Model Volume
1. Toyota Hilux 3 067
2. CHEV Utility 1 737
3. Nissan NP200 1 530
4. Ford Ranger 1 437
5. Isuzu KB 1 237
6. Toyota Quantam 1 085
7. Nissan NP300 Hardbody 673
8. VW Amarok 517
9. Toyota Landcruiser PU 195
10. Nissan Navara 170
Services


text:
SIZWE BLOSE
SEWUQALILE ukuvunguza umoya wesasasa lomjaho wamahhashi oba minyaka yonke iVodacom Durban July, ozoba ngoJulayi 7, eGreyville eThekwini.
Lo mjaho awugcini ngomjaho wamahhashi kodwa ubuye uhambisane nemfashini nobumnandi obusuke buthe chithi saka.
Isiteshi saseKZN iGagasi 99.5 FM sithembisa lukhulu kulo nyaka njengoba sithi sizobe siphethe ubumnandi obungasukumi phansi.
UVukile Zondi ongumphathi wezinhlelo kulo msakazo uthe iGagasi lizoguqula iTheku ngaleyo mpelasonto yobumnandi (Julayi 7) kwazise eminyakeni edlule belingabi nayo imicimbi yobumnandi ebalulekile kubathandi bobumnandi.
“Uzokhumbula ukuthi eminyakeni edlule bengisebenzela imisakazo ebeyenza iTheku lime enjenge-YFM ne-5 FM, namanje njengoba sengikwiGagasi FM kuzobe kukhulunywa ngomcimbi esiwenza ne-Afrotainment nabakwaMTN,” kusho uVukile.
Lo mcimbi abazowenza ngokuhlanganyela nabe-Afrotainment ubizwa nge-Fact Durban Rocks.
UVukile uthe kuzoba khona i-pre party ne-after party waveza ukuthi lo msakazo uzoba netende lawo ngosuku lomcimbi.
IFact Durban Rocks izoba sePeoples Park, eMoses Mabhida ngo-Julayi 7.
Kulo mcimbi kuzobe kuboshelwe abaculi noDJ abaseqophelweni eliphezulu okubalwa kubona uDJ Tira we-Afrotainment ehlanganisa lo mcimbi, Big NUZ, AKA, MiCasa, Sizwe Dhlomo, Bharr, Black Motion, Liquideep, DJ Sox , DJ Zinhle, Joocy, Happy, L’vovo, Siyanda, Shota, DJ Kent, Teargas, Spikiri, Mahoota vs Vetkoek, Zakwe, DJ Cndo, Thandolwethu, Oros, DJ Masiya nabanye. Amathikithi ale ndumezulu yomcimbi atholakala e-computicket.
Services